Document ID: 32011R0513

Title and Content:
ΚΑΝΟΝΙΣΜΌΣ (ΕΕ) αριθ. 513/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Μαΐου 2011 για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Κεντρικής Τράπεζας (1), Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2), Αποφασίζοντας σύμφωνα με τη συνήθη νομοθετική διαδικασία (3), Εκτιμώντας τα ακόλουθα: (1) Η τελική έκθεση, που δημοσιεύθηκε στις 25 Φεβρουαρίου 2009, από ομάδα εμπειρογνωμόνων υψηλού επιπέδου υπό την προεδρία του Jacques de Larosière, κατόπιν εντολής της Επιτροπής, κατέληγε στο συμπέρασμα ότι, προκειμένου να μειωθούν ο κίνδυνος και η σοβαρότητα μελλοντικών χρηματοοικονομικών κρίσεων, χρειάζεται να ενισχυθεί το εποπτικό πλαίσιο του χρηματοοικονομικού τομέα στην Ευρωπαϊκή Ένωση. Συνιστούσε μεγάλης κλίμακας μεταρρυθμίσεις στη δομή της εποπτείας. Η ομάδα εμπειρογνωμόνων συμπέρανε επίσης ότι θα πρέπει να δημιουργηθεί Ευρωπαϊκό Σύστημα Χρηματοοικονομικής Εποπτείας (ΕΣΧΕ), το οποίο θα περιλαμβάνει τρεις Ευρωπαϊκές Εποπτικές Αρχές -μία για τον τραπεζικό τομέα, μία για τον τομέα των ασφαλίσεων και των επαγγελματικών συντάξεων και μία για τον τομέα των κινητών αξιών- και συνέστησε τη συγκρότηση ενός Ευρωπαϊκού Συμβουλίου Συστημικού Κινδύνου. (2) Η Επιτροπή, στην ανακοίνωσή της 4ης Μαρτίου 2009 με τίτλο «Η υλοποίηση της ευρωπαϊκής ανάκαμψης», πρότεινε την υποβολή σχεδίου νομοθετικής πράξης για τη δημιουργία του ΕΣΧΕ, ενώ στην ανακοίνωσή της 27ης Μαΐου 2009 με τίτλο «Ευρωπαϊκή χρηματοπιστωτική εποπτεία» παρέσχε περισσότερες λεπτομέρειες σχετικά με την πιθανή δομή αυτού του νέου εποπτικού πλαισίου, επισημαίνοντας την ιδιαιτερότητα της εποπτείας των οργανισμών αξιολόγησης πιστοληπτικής ικανότητας. (3) Το Ευρωπαϊκό Συμβούλιο, στα συμπεράσματά του της 19ης Ιουνίου 2009, συνέστησε τη δημιουργία του ΕΣΧΕ, αποτελούμενου από δίκτυο εθνικών χρηματοοικονομικών εποπτικών αρχών, οι οποίες θα συνεργάζονται με τις τρεις νέες Ευρωπαϊκές Εποπτικές Αρχές. Στόχος του ΕΣΧΕ θα πρέπει να είναι η αναβάθμιση της ποιότητας και της συνέπειας της εθνικής εποπτείας, η ενίσχυση της επίβλεψης διασυνοριακών ομίλων μέσω της σύστασης εποπτικών σωμάτων και η σύνταξη ενιαίου ευρωπαϊκού κανονιστικού πλαισίου, το οποίο θα ισχύει για όλους τους συμμετέχοντες στις χρηματοοικονομικές αγορές της εσωτερικής αγοράς. Το Ευρωπαϊκό Συμβούλιο τόνισε ότι η Ευρωπαϊκή Αρχή Κινητών Αξιών και Αγορών θα πρέπει να διαθέτει εποπτικές αρμοδιότητες όσον αφορά τους οργανισμούς αξιολόγησης πιστοληπτικής ικανότητας. Επιπλέον, η Επιτροπή θα πρέπει να διατηρήσει την αρμοδιότητά της για την επιβολή της εφαρμογής των Συνθηκών, ιδίως του κεφαλαίου 1 του τίτλου VII της συνθήκης για τη λειτουργία της Ευρωπαϊκής Ένωσης (ΣΛΕΕ), όσον αφορά τους κοινού ς κανόνες ανταγωνισμού, σύμφωνα με τις διατάξεις που εκδόθηκαν για την εφαρμογή των εν λόγω κανόνων. (4) Με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4) συστάθηκε η Ευρωπαϊκή Εποπτική Αρχή (Ευρωπαϊκή Αρχή Κινητών Αξιών και Αγορών) («ΕΑΚΑΑ»). (5) Θα πρέπει να καθοριστεί με σαφήνεια το πεδίο αρμοδιότητας της ΕΑΚΑΑ, ούτως ώστε οι συμμετέχοντες στις χρηματοοικονομικές αγορές να μπορούν να εντοπίζουν την αρμόδια αρχή στον τομέα της δραστηριότητας των οργανισμών αξιολόγησης πιστοληπτικής ικανότητας. Στην ΕΑΚΑΑ θα πρέπει να δοθεί γενική αρμοδιότητα δυνάμει του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου (5) όσον αφορά θέματα που σχετίζονται με την εγγραφή και τη διαρκή εποπτεία των εγγεγραμμένων οργανισμών αξιολόγησης πιστοληπτικής ικανότητας. (6) H ΕΑΚΑΑ θα πρέπει να είναι αποκλειστικά υπεύθυνη για την εγγραφή και την εποπτεία των οργανισμών αξιολόγησης πιστοληπτικής ικανότητας στην Ένωση. Όταν η ΕΑΚΑΑ αναθέτει συγκεκριμένα καθήκοντα στις αρμόδιες αρχές, η ΕΑΚΑΑ θα πρέπει να εξακολουθεί να είναι κατά νόμον υπεύθυνη. Οι προϊστάμενοι και το λοιπό προσωπικό των αρμόδιων αρχών θα πρέπει να ενέχονται στη διεργασία λήψης αποφάσεων εντός της ΕΑΚΑΑ σύμφωνα με τη διαδικασία του κανονισμού (ΕΕ) αριθ. 1095/2010, ενεργώντας ως μέλη των οργάνων της ΕΑΚΑΑ, όπως είναι το συμβούλιο εποπτών της ή οι εσωτερικές ομάδες της. Η ΕΑΚΑΑ θα πρέπει να έχει την αποκλειστική εξουσία να συνάπτει συμφωνίες συνεργασίας για την ανταλλαγή πληροφοριών με τις εποπτικές αρχές τρίτων χωρών. Στο βαθμό όπου οι εθνικές αρμόδιες αρχές συμμετέχουν στη διεργασία λήψης αποφάσεων εντός της ΕΑΚΑΑ ή κατά την εκτέλεση καθηκόντων για λογαριασμό της ΕΑΚΑΑ, θα πρέπει να καλύπτονται από αυτές τις συμφωνίες συνεργασίας. (7) Η διαφάνεια πληροφοριών που δίδονται από τον εκδότη αξιολογούμενου χρηματοπιστωτικού μέσου στον ορισθέντα οργανισμό αξιολόγησης πιστοληπτικής ικανότητας θα μπορούσε να έχει μεγάλη δυνάμει προστιθέμενη αξία για τη λειτουργία της αγοράς και την προστασία των επενδυτών. Θα πρέπει συνεπώς να εξετασθεί ποιος είναι ο καλύτερος τρόπος για να αυξηθεί η διαφάνεια των πληροφοριών στις οποίες ερείδονται οι αξιολογήσεις όλων των χρηματοοικονομικών μέσων. Εν πρώτοις, η κοινοποίηση αυτών των πληροφοριών σε άλλους εγγεγραμμένους ή πιστοποιημένους οργανισμούς αξιολόγησης πιστοληπτικής ικανότητας πιθανότατα θα ενισχύσει τον ανταγωνισμό μεταξύ οργανισμών αξιολόγησης πιστοληπτικής ικανότητας, διότι τούτο θα μπορούσε να οδηγήσει συγκεκριμένα σε αύξηση του αριθμού μη ζητηθεισών αξιολογήσεων. Η έκδοση αυτών των μη ζητηθεισών αξιολογήσεων θα πρέπει να προάγει τη χρήση περισσότερων από μία αξιολογήσεων ανά χρηματοπιστωτικό μέσο. Τούτο επίσης πιθανώς θα βοηθήσει στην αποφυγή δυνατών συγκρούσεων συμφέροντος, ειδικότερα δυνάμει του προτύπου «ο εκδότης πληρώνει», και κατά πάσα πιθανότητα θα βελτιώσει την ποιότητα των αξιολογήσεων. Δεύτερον, η κοινοποίηση αυτών των πληροφοριών σε ολόκληρη την αγορά θα μπορούσε επίσης να αυξήσει τη δυνατότητα των επενδυτών να αναπτύξουν τις δικές τους αναλύσεις κινδύνου βασίζοντας τη δέουσα επιμέλειά τους σε αυτές τις πρόσθετες πληροφορίες. Αυτή η κοινοποίηση θα μπορούσε επίσης να οδηγήσει σε φθίνουσα εξάρτηση από τις αξιολογήσεις πιστοληπτικής ικανότητας που εκδίδουν οργανισμοί αξιολόγησης πιστοληπτικής ικανότητας. Προς επίτευξη αυτών των θεμελιωδών στόχων, η Επιτροπή θα πρέπει να εκτιμήσει αυτά τα θέματα εις βάθος εξετάζοντας περαιτέρω το αρμόζον πεδίο της υποχρέωσης κοινοποίησης, έχοντας υπόψη τον αντίκτυπο στις τοπικές αγορές τιτλοποίησης, τον περαιτέρω διάλογο με τα ενδιαφερόμενα μέρη, την παρακολούθηση των εξελίξεων στην αγορά και στις κανονιστικές διατάξεις, καθώς και την πείρα που έχουν αποκομίσει άλλες δικαιοδοσίες. Με γνώμονα την εκτίμηση αυτή, η Επιτροπή θα πρέπει να υποβάλει κατάλληλες νομοθετικές προτάσεις. Η εκτίμηση και οι προτάσεις της Επιτροπής θα πρέπει να καταστήσουν δυνατό τον ορισμό νέων υποχρεώσεων διαφάνειας κατά τον πλέον αρμόζοντα τρόπο τήρησης του δημοσίου συμφέροντος και τον πλέον συνεπή τρόπο προστασίας των επενδυτών. (8) Καθώς οι αξιολογήσεις πιστοληπτικής ικανότητας χρησιμοποιούνται σε ολόκληρη την Ένωση, η παραδοσιακή διάκριση μεταξύ της αρμόδιας αρχής της χώρας καταγωγής και των άλλων αρμόδιων αρχών και η χρήση συντονισμού από εποπτικά σώματα δεν αποτελούν την πλέον κατάλληλη δομή για την εποπτεία των οργανισμών αξιολόγησης πιστοληπτικής ικανότητας. Μετά τη σύσταση της ΕΑΚΑΑ, δεν είναι πλέον αναγκαία η διατήρηση αυτής της δομής. Επομένως, η διαδικασία εγγραφής θα πρέπει να εκσυγχρονιστεί και τα χρονικά όρια να μειωθούν αναλόγως. (9) Η ΕΑΚΑΑ θα πρέπει να είναι υπεύθυνη για την εγγραφή και τη διαρκή εποπτεία των οργανισμών αξιολόγησης πιστοληπτικής ικανότητας, αλλά όχι για την επίβλεψη των χρηστών των αξιολογήσεων πιστοληπτικής ικανότητας. Οι αρμόδιες αρχές που διορίζονται στο πλαίσιο της σχετικής τομεακής νομοθεσίας για την εποπτεία των πιστωτικών ιδρυμάτων, των επενδυτικών εταιρειών, των ασφαλιστικών ή αντασφαλιστικών επιχειρήσεων, των οργανισμών συλλογικών επενδύσεων σε κινητές αξίες (ΟΣΕΚΑ), των ιδρυμάτων επαγγελματικών συνταξιοδοτικών παροχών και των οργανισμών εναλλακτικών επενδύσεων θα πρέπει επομένως να παραμείνουν υπεύθυνες για την εποπτεία της χρήσης των αξιολογήσεων πιστοληπτικής ικανότητας από αυτούς τους χρηματοοικονομικούς οργανισμούς και οντότητες που εποπτεύονται σε εθνικό επίπεδο στο πλαίσιο και για τους σκοπούς της εφαρμογής άλλων οδηγιών χρηματοοικονομικών υπηρεσιών, καθώς και της χρήσης αξιολογήσεων πιστοληπτικής ικανότητας σε ενημερωτικά δελτία. (10) Είναι αναγκαία η υιοθέτηση ενός αποτελεσματικού τρόπου θέσπισης εναρμονισμένων κανονιστικών τεχνικών προτύπων, ώστε να διευκολυνθεί η εφαρμογή του κανονισμού (ΕΚ) αριθ. 1060/2009 στην καθημερινή πρακτική και να εξασφαλισθούν ισότιμοι όροι ανταγωνισμού και κατάλληλη προστασία των επενδυτών και των καταναλωτών σε ολόκληρη την Ένωση. Είναι αποτελεσματικό και ενδεδειγμένο να ανατεθεί στην ΕΑΚΑΑ η ανάπτυξη σχεδίων κανονιστικών τεχνικών προτύπων, καθώς αποτελεί σώμα εμπειρογνωμόνων υψηλής εξειδίκευσης. (11) Στον τομέα των οργανισμών αξιολόγησης πιστοληπτικής ικανότητας, η ΕΑΚΑΑ θα πρέπει να υποβάλει στην Επιτροπή σχέδια κανονιστικών τεχνικών προτύπων σχετικά με τις πληροφορίες που πρέπει να παρέχει ένας οργανισμός αξιολόγησης πιστοληπτικής ικανότητας στην αίτηση εγγραφής του, τις πληροφορίες που πρέπει να παρέχει ένας οργανισμός αξιολόγησης πιστοληπτικής ικανότητας για την αίτηση πιστοποίησης και για την εκτίμηση της συστημικής του σημασίας για τη χρηματοοικονομική σταθερότητα ή την ακεραιότητα των χρηματοοικονομικών αγορών, την παρουσίαση των πληροφοριών, συμπεριλαμβανομένων της δομής, της μορφής, της μεθόδου και της περιόδου αναφοράς τους, τις οποίες πρέπει να γνωστοποιούν οι οργανισμοί αξιολόγησης πιστοληπτικής ικανότητας, σχετικά με την αξιολόγηση της συμμόρφωσης των μεθοδολογιών αξιολόγησης πιστοληπτικής ικανότητας προς τις απαιτήσεις που καθορίζονται στον κανονισμό (ΕΚ) αριθ. 1060/2009, καθώς και το περιεχόμενο και τη μορφή των περιοδικών αναφορών των δεδομένων των αξιολογήσεων που πρέπει να ζητούνται από έναν οργανισμό αξιολόγησης πιστοληπτικής ικανότητας για τον σκοπό της διαρκούς εποπτείας από την ΕΑΚΑΑ. Σύμφωνα με τον κανονισμό (ΕΕ) αριθ. 1095/2010, αυτά τα σχέδια κανονιστικών τεχνικών προτύπων θα πρέπει να εγκρίνονται από την Επιτροπή, για να τους προσδίδεται δεσμευτική νομική ισχύς. Κατά την εκπόνηση σχεδίων κανονιστικών τεχνικών προτύπων, η ΕΑΚΑΑ θα πρέπει να εξετάζει και, εάν είναι αρμόζον και αναγκαίο, να επικαιροποιεί τις κατευθυντήριες γραμμές που έχουν ήδη εκδοθεί από την ευρωπαϊκή επιτροπή ρυθμιστικών αρχών των αγορών κινητών αξιών όσον αφορά το περιεχόμενο του κανονισμού (ΕΚ) αριθ. 1060/2009. (12) Σε τομείς που δεν καλύπτονται από κανονιστικά τεχνικά πρότυπα, η ΕΑΚΑΑ θα πρέπει να έχει την εξουσία να εκδίδει και να επικαιροποιεί μη δεσμευτικές κατευθυντήριες γραμμές σχετικά με θέματα που αφορούν την εφαρμογή του κανονισμού (ΕΚ) αριθ. 1060/2009. (13) Προκειμένου να ασκεί αποτελεσματικά τα καθήκοντά της, η ΕΑΚΑΑ θα πρέπει να μπορεί να απαιτεί, με απλό αίτημα ή με απόφαση, όλες τις απαραίτητες πληροφορίες από τους οργανισμούς αξιολόγησης πιστοληπτικής ικανότητας, από πρόσωπα που συμμετέχουν σε δραστηριότητες αξιολόγησης πιστοληπτικής ικανότητας, από αξιολογούμενες οντότητες και τους σχετιζόμενους με αυτές τρίτους, από τρίτους στους οποίους ανέθεσαν επιχειρησιακά καθήκοντα οι οργανισμοί αξιολόγησης πιστοληπτικής ικανότητας και από πρόσωπα που έχουν άλλη στενή και ουσιαστική σχέση ή σύνδεση με οργανισμούς αξιολόγησης πιστοληπτικής ικανότητας ή με δραστηριότητες αξιολόγησης πιστοληπτικής ικανότητας. Η τελευταία ομάδα προσώπων θα πρέπει να καλύπτει, παραδείγματος χάριν, το προσωπικό οργανισμού αξιολόγησης πιστοληπτικής ικανότητας που δεν συμμετέχει άμεσα στις δραστηριότητες αξιολόγησης, αλλά, λόγω της λειτουργίας του στο πλαίσιο του οργανισμού αξιολόγησης πιστοληπτικής ικανότητας, μπορεί να κατέχει σημαντικές πληροφορίες σχετικά με συγκεκριμένη περίπτωση. Επίσης, στην εν λόγω κατηγορία είναι δυνατόν να εμπίπτουν και εταιρείες που έχουν παράσχει υπηρεσίες στον οργανισμό αξιολόγησης πιστοληπτικής ικανότητας. Επιχειρήσεις που κάνουν χρήση των αξιολογήσεων πιστοληπτικής ικανότητας δεν θα πρέπει να εμπίπτουν σε αυτήν την κατηγορία. Εάν η ΕΑΚΑΑ απαιτεί τις εν λόγω πληροφορίες με απλό αίτημα, το πρόσωπο από το οποίο αιτούνται αυτές οι πληροφορίες δεν είναι υποχρεωμένο να παράσχει τις πληροφορίες, αλλά, σε περίπτωση που το κάνει εκούσια, οι παρεχόμενες πληροφορίες δεν θα πρέπει να είναι ανακριβείς ή παραπλανητικές. Αυτές οι πληροφορίες θα πρέπει να παρέχονται χωρίς καθυστέρηση. (14) Προκειμένου να ασκεί αποτελεσματικά τις εποπτικές της αρμοδιότητες, η ΕΑΚΑΑ θα πρέπει να μπορεί να διενεργεί έρευνες και επιτόπιες επιθεωρήσεις. (15) Οι αρμόδιες αρχές θα πρέπει να γνωστοποιούν οποιεσδήποτε πληροφορίες απαιτούνται σύμφωνα με τον κανονισμό (ΕΚ) αριθ. 1060/2009 και να επικουρούν και να συνεργάζονται με την ΕΑΚΑΑ. Η ΕΑΚΑΑ και οι αρμόδιες αρχές θα πρέπει επίσης να συνεργάζονται στενά με τις τομεακές αρμόδιες αρχές που είναι υπεύθυνες για την εποπτεία των οντοτήτων οι οποίες αναφέρονται στο άρθρο 4 παράγραφος 1 του κανονισμού (ΕΚ) αριθ. 1060/2009. H ΕΑΚΑΑ θα πρέπει να μπορεί να αναθέτει συγκεκριμένα εποπτικά καθήκοντα στην αρμόδια αρχή ενός κράτους μέλους, παραδείγματος χάριν, οσάκις εποπτικό καθήκον απαιτεί γνώση και εμπειρία όσον αφορά τις τοπικές συνθήκες, οι οποίες είναι ευκολότερα διαθέσιμες σε εθνικό επίπεδο. Τα είδη των καθηκόντων που θα πρέπει να μπορούν να ανατίθενται περιλαμβάνουν την εκτέλεση συγκεκριμένων ερευνητικών καθηκόντων και την πραγματοποίηση επιτόπιων επιθεωρήσεων. Πριν από τη μεταβίβαση των καθηκόντων, η ΕΑΚΑΑ θα πρέπει να συμβουλεύεται τη σχετική αρμόδια αρχή για τους λεπτομερείς όρους της ανάθεσης σε αυτήν καθηκόντων, μεταξύ άλλων για το πεδίο εφαρμογής του ανατιθέμενου καθήκοντος, το χρονοδιάγραμμα εκτέλεσης του καθήκοντος και τη διαβίβαση των απαραίτητων πληροφοριών από και προς την ΕΑΚΑΑ. Η ΕΑΚΑΑ θα πρέπει να αποζημιώνει τις αρμόδιες αρχές για την εκτέλεση ανατεθειμένου καθήκοντος σύμφωνα με κανονισμό για τα τέλη που πρέπει να θεσπίσει η Επιτροπή με κατ’ εξουσιοδότηση πράξη. Η ΕΑΚΑΑ δεν θα πρέπει να μπορεί να αναθέτει την εξουσία έκδοσης αποφάσεων για την εγγραφή. (16) Είναι αναγκαίο να διασφαλίζεται ότι οι αρμόδιες αρχές μπορούν να ζητούν από την ΕΑΚΑΑ να εξετάζει κατά πόσον πληρούνται οι προϋποθέσεις για απόσυρση εγγραφής οργανισμού αξιολόγησης πιστοληπτικής ικανότητας και να ζητούν από την ΕΑΚΑΑ να αναστέλλει τη χρήση αξιολογήσεων, οσάκις οργανισμός αξιολόγησης πιστοληπτικής ικανότητας θεωρείται ότι διαπράττει σοβαρή και διαρκή παραβίαση του κανονισμού (ΕΚ) αριθ. 1060/2009. Η ΕΑΚΑΑ θα πρέπει να αξιολογεί τα αιτήματα αυτά και να λαμβάνει κάθε κατάλληλο μέτρο. (17) Η ΕΑΚΑΑ θα πρέπει να μπορεί να επιβάλλει περιοδικές χρηματικές ποινές για να υποχρεώνει τους οργανισμούς αξιολόγησης πιστοληπτικής ικανότητας να θέτουν τέλος σε παράβαση που διαπιστώνεται από την ίδια την ΕΑΚΑΑ, να παρέχουν πλήρεις πληροφορίες τις οποίες απαιτεί η ΕΑΚΑΑ ή να υποβάλλονται σε έρευνα ή επιτόπια επιθεώρηση. (18) Η ΕΑΚΑΑ θα πρέπει επίσης να μπορεί να επιβάλλει πρόστιμα σε οργανισμούς αξιολόγησης πιστοληπτικής ικανότητας, οσάκις ευρίσκει ότι έχουν διαπράξει, εκ προθέσεως ή εξ αμελείας, παράβαση του κανονισμού (ΕΚ) αριθ. 1060/2009. Τα πρόστιμα θα πρέπει να επιβάλλονται ανάλογα με το επίπεδο σοβαρότητας των παραβάσεων. Οι παραβάσεις θα πρέπει να διαιρούνται σε διάφορες ομάδες για τις οποίες θα πρέπει να ισχύουν συγκεκριμένα πρόστιμα. Για να ορίζει το πρόστιμο που σχετίζεται με συγκεκριμένη παράβαση, η ΕΑΚΑΑ θα πρέπει να χρησιμοποιεί μεθοδολογία με δύο στάδια που να συνίσταται στον ορισμό βασικού ποσού και την προσαρμογή του εν λόγω βασικού ποσού, εάν κρίνεται απαραίτητη, βάσει ορισμένων συντελεστών. Το βασικό ποσό θα πρέπει να καθορίζεται λαμβάνοντας υπόψη τον ετήσιο κύκλο εργασιών του σχετικού οργανισμού αξιολόγησης πιστοληπτικής ικανότητας, και οι προσαρμογές θα πρέπει να πραγματοποιούνται με αύξηση ή μείωση του βασικού ποσού μέσω της εφαρμογής των σχετικών συντελεστών σύμφωνα με τον παρόντα κανονισμό. (19) Ο παρών κανονισμός θεσπίζει συντελεστές που συνδέονται με επιβαρυντικές και ελαφρυντικές περιστάσεις για να έχει η ΕΑΚΑΑ τα αναγκαία εργαλεία προκειμένου να λαμβάνει απόφαση για την επιβολή προστίμου αναλογικού προς τη σοβαρότητα παράβασης που έχει διαπράξει οργανισμός αξιολόγησης πιστοληπτικής ικανότητας, λαμβάνοντας υπόψη τις περιστάσεις υπό τις οποίες έχει διαπραχθεί η εν λόγω παράβαση. (20) Πριν να λάβει απόφαση περί επιβολής προστίμων ή περιοδικών χρηματικών ποινών, η ΕΑΚΑΑ θα πρέπει να παρέχει τη δυνατότητα ακρόασης στα πρόσωπα που υπόκεινται σε πειθαρχικές διαδικασίες, ώστε να γίνονται σεβαστά τα δικαιώματα υπεράσπισής τους. (21) Τα κράτη μέλη θα πρέπει να παραμείνουν αρμόδια για τον καθορισμό και την εφαρμογή των κανόνων σχετικά με τις κυρώσεις που ισχύουν για την παράβαση της υποχρέωσης των χρηματοοικονομικών οργανισμών και άλλων οντοτήτων να χρησιμοποιούν, για εποπτικούς σκοπούς, μόνο αξιολογήσεις πιστοληπτικής ικανότητας που εκδίδονται από οργανισμούς αξιολόγησης πιστοληπτικής ικανότητας που έχουν εγγραφεί σύμφωνα με τον κανονισμό (ΕΚ) αριθ. 1060/2009. (22) Ο παρών κανονισμός δεν θα πρέπει να δημιουργήσει προηγούμενο για την επιβολή χρηματικών ή μη χρηματικών ποινών από Ευρωπαϊκές Εποπτικές Αρχές σε συμμετέχοντες στις χρηματοοικονομικές αγορές ή άλλες επιχειρήσεις σε σχέση με άλλους τύπους δραστηριοτήτων. (23) H ΕΑΚΑΑ θα πρέπει να αποφεύγει να επιβάλλει πρόστιμα ή περιοδικές χρηματικές ποινές, εάν μια προγενέστερη αθώωση ή καταδίκη βάσει πανομοιότυπων γεγονότων ή γεγονότων που είναι κατ’ ουσίαν όμοια έχει αποκτήσει ισχύ δεδικασμένου κατόπιν ποινικής διαδικασίας βάσει του εθνικού δικαίου. (24) Οι αποφάσεις της ΕΑΚΑΑ που επιβάλλουν πρόστιμα και περιοδικές χρηματικές ποινές θα πρέπει να είναι εκτελεστές και η εκτέλεσή τους να διέπεται από τους κανόνες της πολιτικής δικονομίας που ισχύουν στο κράτος στην επικράτεια του οποίου πραγματοποιούνται. Οι κανόνες πολιτικής δικονομίας δεν θα πρέπει να περιλαμβάνουν κανόνες ποινικής δικονομίας, θα πρέπει όμως να μπορούν να περιλαμβάνουν κανόνες διοικητικής δικονομίας. (25) Σε περίπτωση παράβασης που διαπράττεται από οργανισμό αξιολόγησης πιστοληπτικής ικανότητας, η ΕΑΚΑΑ θα πρέπει να έχει την εξουσία να λαμβάνει διάφορα εποπτικά μέτρα, συμπεριλαμβανομένων, ενδεικτικά, της απαίτησης από τον οργανισμό αξιολόγησης πιστοληπτικής ικανότητας να τερματίζει την παράβαση, της αναστολής της χρήσης αξιολογήσεων για εποπτικούς σκοπούς, της προσωρινής απαγόρευσης στον οργανισμό αξιολόγησης πιστοληπτικής ικανότητας να εκδίδει αξιολογήσεις και, ως έσχατη λύση, της απόσυρσης της εγγραφής, όταν ο οργανισμός αξιολόγησης πιστοληπτικής ικανότητας έχει προβεί σε σοβαρή ή επανειλημμένη παράβαση του κανονισμού (ΕΚ) αριθ. 1060/2009. Η ΕΑΚΑΑ θα πρέπει να εφαρμόζει τα εποπτικά μέτρα λαμβάνοντας υπόψη τη φύση και τη βαρύτητα της παράβασης και να τηρεί την αρχή της αναλογικότητας. Πριν να λάβει απόφαση σχετικά με εποπτικά μέτρα, η ΕΑΚΑΑ θα πρέπει να παρέχει τη δυνατότητα ακρόασης στα πρόσωπα που υπόκεινται σε πειθαρχικές διαδικασίες, ώστε να γίνονται σεβαστά τα δικαιώματα υπεράσπισής τους. (26) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης και από τις συνταγματικές παραδόσεις των κρατών μελών. Συνεπώς, ο παρών κανονισμός θα πρέπει να ερμηνεύεται και να εφαρμόζεται με τήρηση αυτών των δικαιωμάτων και αρχών, συμπεριλαμβανομένων εκείνων που σχετίζονται με την ελευθερία του Τύπου και την ελευθερία της έκφρασης στα ΜΜΕ, και του δικαιώματος στη διερμηνεία και μετάφραση για όσους δεν μιλούν ή δεν καταλαβαίνουν τη γλώσσα της διαδικασίας ως μέρος του γενικού δικαιώματος σε δίκαιη δίκη. (27) Για λόγους ασφάλειας δικαίου, κρίνεται σκόπιμο να θεσπιστούν σαφή μεταβατικά μέτρα για τη διαβίβαση φακέλων και εγγράφων εργασίας από τις αρμόδιες αρχές προς την ΕΑΚΑΑ. (28) Η εγγραφή ενός οργανισμού πιστοληπτικής ικανότητας που πραγματοποιείται από αρμόδια αρχή θα πρέπει να εξακολουθεί να ισχύει σε ολόκληρη την Ένωση μετά τη μεταβίβαση των εποπτικών εξουσιών από τις αρμόδιες αρχές προς την ΕΑΚΑΑ. (29) Η Επιτροπή θα πρέπει να διαθέτει την εξουσία να εκδίδει πράξεις κατ’ εξουσιοδότηση σύμφωνα με το άρθρο 290 της ΣΛΕΕ για την περαιτέρω εξειδίκευση ή τροποποίηση των κριτηρίων για την αξιολόγηση της ισοδυναμίας του κανονιστικού και εποπτικού πλαισίου τρίτης χώρας, για να ληφθούν υπόψη οι εξελίξεις στις χρηματοοικονομικές αγορές, για την έκδοση κανονισμού σχετικά με τα τέλη και τους λεπτομερείς κανόνες περί προστίμων και περιοδικών χρηματικών ποινών και για την τροποποίηση των παραρτημάτων του κανονισμού (ΕΚ) αριθ. 1060/2009. Έχει ιδιαίτερη σημασία η Επιτροπή να προβαίνει σε κατάλληλες διαβουλεύσεις κατά τη διάρκεια του προπαρασκευαστικού έργου της, συμπεριλαμβανομένων των διαβουλεύσεων σε επίπεδο εμπειρογνωμόνων. (30) Κατά την επεξεργασία και κατάρτιση κατ’ εξουσιοδότηση πράξεων, η Επιτροπή θα πρέπει να διασφαλίζει την έγκαιρη και συνεχή διαβίβαση των πληροφοριών των σχετικών εγγράφων στο Ευρωπαϊκό Κοινοβούλιο και το Συμβούλιο. (31) Το Ευρωπαϊκό Κοινοβούλιο και το Συμβούλιο θα πρέπει να διαθέτουν τρεις μήνες από την ημέρα κοινοποίησης για να διατυπώσουν αντίρρηση σε πράξη κατ’ εξουσιοδότηση. Με πρωτοβουλία του Ευρωπαϊκού Κοινοβουλίου ή του Συμβουλίου, το διάστημα αυτό θα πρέπει να μπορεί να παρατείνεται κατά τρεις μήνες σε σημαντικούς επίμαχους τομείς. Το Ευρωπαϊκό Κοινοβούλιο και το Συμβούλιο θα πρέπει επίσης να μπορούν να ενημερώνουν τα άλλα θεσμικά όργανα για την πρόθεσή τους να μη διατυπώνουν αντιρρήσεις. Αυτή η έγκαιρη έγκριση πράξεων κατ’ εξουσιοδότηση ενδείκνυται ιδιαίτερα όταν πρέπει να τηρούνται προθεσμίες, παραδείγματος χάριν για να τηρηθούν χρονοδιαγράμματα που ορίζονται στον βασικό νόμο για να θεσπίσει η Επιτροπή κατ’ εξουσιοδότηση πράξεις. (32) Στη δήλωση για το άρθρο 290 της συνθήκης για τη λειτουργία της Ευρωπαϊκής Ένωσης, που προσαρτάται στην τελική πράξη της διακυβερνητικής διάσκεψης, η οποία ενέκρινε τη συνθήκη της Λισαβόνας, η διάσκεψη έλαβε υπό σημείωση την πρόθεση της Επιτροπής να συνεχίσει να διαβουλεύεται με εμπειρογνώμονες που ορίζονται από τα κράτη μέλη κατά την προετοιμασία των σχεδίων πράξεων κατ’ εξουσιοδότηση στον τομέα των χρηματοοικονομικών υπηρεσιών, σύμφωνα με την καθιερωμένη πρακτική της. (33) Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (6), ισχύει για την επεξεργασία των δεδομένων προσωπικού χαρακτήρα που διενεργείται για τους σκοπούς του κανονισμού (ΕΚ) αριθ. 1060/2009. (34) Ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (7), εφαρμόζεται πλήρως στην επεξεργασία δεδομένων προσωπικού χαρακτήρα για τους σκοπούς του κανονισμού (ΕΚ) αριθ. 1060/2009. (35) Δεδομένου ότι οι στόχοι του παρόντος κανονισμού, ήτοι η δημιουργία αποδοτικού και αποτελεσματικού εποπτικού πλαισίου για τους οργανισμούς αξιολόγησης πιστοληπτικής ικανότητας με την ανάθεση της εποπτείας των δραστηριοτήτων πιστοληπτικής αξιολόγησης στην Ένωση σε μία ενιαία εποπτική αρχή, η παροχή ενιαίου σημείου επαφής για τους οργανισμούς αξιολόγησης πιστοληπτικής ικανότητας και η εξασφάλιση της συνεπούς εφαρμογής των κανόνων για τους οργανισμούς αξιολόγησης πιστοληπτικής ικανότητας, είναι αδύνατον να επιτευχθούν επαρκώς από τα κράτη μέλη και δύνανται συνεπώς, λόγω της πανευρωπαϊκής δομής και επίπτωσης των δραστηριοτήτων αξιολόγησης πιστοληπτικής ικανότητας που πρέπει να εποπτεύονται, να επιτευχθούν καλύτερα στο επίπεδο της Ένωσης, η Ένωση μπορεί να λάβει μέτρα, σύμφωνα με την αρχή της επικουρικότητας, που διατυπώνεται στο άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών. (36) Επομένως, ο κανονισμός (ΕΚ) αριθ. 1060/2009 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις Ο κανονισμός (ΕΚ) αριθ. 1060/2009 τροποποιείται ως εξής: 1) Στο άρθρο 3 παράγραφος 1 προστίθενται τα ακόλουθα στοιχεία: «ιστ) ως “αρμόδιες αρχές” νοούνται οι αρχές οι οποίες ορίζονται από έκαστο κράτος μέλος σύμφωνα με το άρθρο 22· ιζ) ως “τομεακή νομοθεσία” νοούνται οι νομικές πράξεις της Ένωσης στις οποίες παραπέμπει το πρώτο εδάφιο του άρθρου 4 παράγραφος 1· ιη) ως “τομεακές αρμόδιες αρχές” νοούνται οι εθνικές αρμόδιες αρχές που διορίζονται στο πλαίσιο της σχετικής τομεακής νομοθεσίας για την εποπτεία των πιστωτικών ιδρυμάτων, των επενδυτικών εταιρειών, των ασφαλιστικών ή αντασφαλιστικών επιχειρήσεων, των οργανισμών συλλογικών επενδύσεων σε κινητές αξίες (ΟΣΕΚΑ), των ιδρυμάτων επαγγελματικών συνταξιοδοτικών παροχών και των οργανισμών εναλλακτικών επενδύσεων.». 2) Το άρθρο 4 τροποποιείται ως εξής: α) Στην παράγραφο 1, το πρώτο εδάφιο αντικαθίσταται από το ακόλουθο κείμενο: «1. Τα πιστωτικά ιδρύματα, όπως ορίζονται στην οδηγία 2006/48/ΕΚ, οι επιχειρήσεις επενδύσεων, όπως ορίζονται στην οδηγία 2004/39/ΕΚ, οι ασφαλιστικές επιχειρήσεις που υπόκεινται στην πρώτη οδηγία 73/239/ΕΟΚ του Συμβουλίου, της 24ης Ιουλίου 1973, περί συντονισμού των νομοθετικών, κανονιστικών και διοικητικών διατάξεων που αφορούν την ανάληψη δραστηριότητος πρωτασφαλίσεως, εκτός της ασφαλίσεως ζωής, και την άσκηση αυτής (8), οι ασφαλιστικές επιχειρήσεις, όπως ορίζονται στην οδηγία 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής (9), οι αντασφαλιστικές επιχειρήσεις, όπως ορίζονται στην οδηγία 2005/68/ΕΚ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2005, σχετικά με τις αντασφαλίσεις (10), οι ΟΣΕΚΑ, όπως ορίζονται στην οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (11), τα ιδρύματα επαγγελματικών συνταξιοδοτικών παροχών, όπως ορίζονται στην οδηγία 2003/41/ΕΚ και οι οργανισμοί εναλλακτικών επενδύσεων δύνανται να χρησιμοποιούν για κανονιστικούς σκοπούς μόνο τις αξιολογήσεις που εκδίδονται από τους οργανισμούς αξιολόγησης πιστοληπτικής ικανότητας οι οποίοι είναι εγκατεστημένοι στην Ένωση και έχουν εγγραφεί σύμφωνα με τον παρόντα κανονισμό. β) Η παράγραφος 3 τροποποιείται ως εξής: i) τα στοιχεία β), γ) και δ) αντικαθίστανται από το ακόλουθο κείμενο: «β) ο οργανισμός αξιολόγησης πιστοληπτικής ικανότητας έχει επαληθεύσει και είναι σε θέση να αποδεικνύει συνεχώς στην Ευρωπαϊκή Εποπτική Αρχή (Ευρωπαϊκή Αρχή Κινητών Αξιών και Αγορών) που συστάθηκε με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (12) («ΕΑΚΑΑ») ότι η διενέργεια δραστηριοτήτων αξιολόγησης πιστοληπτικής ικανότητας από τον οργανισμό αξιολόγησης πιστοληπτικής ικανότητας τρίτης χώρας, η οποία είχε ως αποτέλεσμα την έκδοση της αξιολόγησης που θα πρέπει να προσυπογραφεί, πληροί απαιτήσεις τουλάχιστον εξίσου αυστηρές με τις προβλεπόμενες στα άρθρα 6 έως 12· γ) η ικανότητα της ΕΑΚΑΑ να εκτιμά και να παρακολουθεί την εκπλήρωση των απαιτήσεων που αναφέρονται στο στοιχείο β) από τον οργανισμό αξιολόγησης πιστοληπτικής ικανότητας ο οποίος είναι εγκατεστημένος σε τρίτη χώρα δεν είναι περιορισμένη· δ) ο οργανισμός αξιολόγησης πιστοληπτικής ικανότητας διαθέτει στην ΕΑΚΑΑ, κατ’ αίτησή της, όλες τις πληροφορίες που απαιτούνται ώστε να μπορεί η ΕΑΚΑΑ να εποπτεύει διαρκώς την εκπλήρωση των απαιτήσεων του παρόντος κανονισμού· ii) το στοιχείο η) αντικαθίσταται από το ακόλουθο κείμενο: «η) υπάρχει κατάλληλη ρύθμιση συνεργασίας μεταξύ της ΕΑΚΑΑ και της σχετικής εποπτικής αρχής του οργανισμού αξιολόγησης πιστοληπτικής ικανότητας που είναι εγκατεστημένος σε τρίτη χώρα. Η ΕΑΚΑΑ διασφαλίζει ότι η εν λόγω ρύθμιση συνεργασίας προσδιορίζει τουλάχιστον: i) τον μηχανισμό ανταλλαγής πληροφοριών μεταξύ της ΕΑΚΑΑ και της σχετικής εποπτικής αρχής του οργανισμού αξιολόγησης πιστοληπτικής ικανότητας που είναι εγκατεστημένος σε τρίτη χώρα· και ii) τις διαδικασίες σχετικά με τον συντονισμό των εποπτικών δραστηριοτήτων, ώστε να μπορεί η ΕΑΚΑΑ να παρακολουθεί συνεχώς τις δραστηριότητες αξιολόγησης πιστοληπτικής ικανότητας που έχουν ως αποτέλεσμα την έκδοση της προσυπογραφόμενης αξιολόγησης πιστοληπτικής ικανότητας.». 3) Το άρθρο 5 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Ο κατά την παράγραφο 1 οργανισμός αξιολόγησης πιστοληπτικής ικανότητας μπορεί να ζητήσει πιστοποίηση. Η αίτηση υποβάλλεται στην ΕΑΚΑΑ σύμφωνα με τις σχετικές διατάξεις του άρθρου 15.»· β) στην παράγραφο 3, το πρώτο εδάφιο αντικαθίσταται από το ακόλουθο κείμενο: «3. Η ΕΑΚΑΑ εξετάζει την αίτηση πιστοποίησης και αποφασίζει σχετικά, σύμφωνα με τη διαδικασία του άρθρου 16. Η απόφαση σχετικά με την πιστοποίηση βασίζεται στα κριτήρια της παραγράφου 1 στοιχεία α) έως δ) του παρόντος άρθρου.»· γ) η παράγραφος 4 αντικαθίσταται από το ακόλουθο κείμενο: «4. Ο οργανισμός αξιολόγησης πιστοληπτικής ικανότητας κατά την παράγραφο 1 μπορεί επίσης να υποβάλει αίτηση εξαίρεσης: α) κατά περίπτωση, από την υποχρέωση συμμόρφωσης προς τις απαιτήσεις του παραρτήματος Ι ενότητα Α και του άρθρου 7 παράγραφος 4, εφόσον ο εν λόγω οργανισμός αξιολόγησης πιστοληπτικής ικανότητας αποδεικνύει ότι οι απαιτήσεις αυτές δεν είναι αναλογικές σε σχέση με τη φύση, την κλίμακα και την πολυπλοκότητα των δραστηριοτήτων του, καθώς επίσης και τη φύσης και το φάσμα της έκδοσης από αυτόν αξιολογήσεων πιστοληπτικής ικανότητας· β) από την απαίτηση φυσικής παρουσίας στην Ένωση, εφόσον η απαίτηση αυτή θα ήταν υπέρμετρα επαχθής και δυσανάλογη σε σχέση με τη φύση, την κλίμακα και την πολυπλοκότητα των δραστηριοτήτων του, καθώς επίσης και τη φύση και το φάσμα της έκδοσης από αυτόν αξιολογήσεων πιστοληπτικής ικανότητας. Αίτηση για εξαίρεση που προβλέπεται στα στοιχεία α) και β) του πρώτου εδαφίου υποβάλλεται από τον οργανισμό αξιολόγησης πιστοληπτικής ικανότητας μαζί με την αίτηση πιστοποίησης. Κατά την εξέταση αυτής της αίτησης, η ΕΑΚΑΑ λαμβάνει υπόψη το μέγεθος του οργανισμού αξιολόγησης πιστοληπτικής ικανότητας κατά την παράγραφο 1, σε σχέση με τη φύση, την κλίμακα και την πολυπλοκότητα των δραστηριοτήτων του και τη φύση και το φάσμα της έκδοσης των αξιολογήσεών του πιστοληπτικής ικανότητας, καθώς και τον αντίκτυπο των αξιολογήσεων πιστοληπτικής ικανότητας που εκδίδονται από τον οργανισμό αξιολόγησης πιστοληπτικής ικανότητας στη χρηματοοικονομική σταθερότητα και την ακεραιότητα των χρηματοοικονομικών αγορών ενός ή περισσότερων κρατών μελών. Βάσει των ανωτέρω εκτιμήσεων, η ΕΑΚΑΑ μπορεί να χορηγήσει εξαίρεση στον οργανισμό αξιολόγησης πιστοληπτικής ικανότητας κατά την παράγραφο 1.»· δ) η παράγραφος 5 διαγράφεται· ε) στην παράγραφο 6, το τρίτο εδάφιο αντικαθίσταται από το ακόλουθο κείμενο: «Προκειμένου να λαμβάνονται υπόψη οι εξελίξεις στις χρηματοοικονομικές αγορές, η Επιτροπή θεσπίζει, μέσω κατ’ εξουσιοδότηση πράξεων σύμφωνα με το άρθρο 38α και με την επιφύλαξη των όρων των άρθρων 38β και 38γ, μέτρα για την περαιτέρω διευκρίνιση ή τροποποίηση των κριτηρίων που καθορίζονται στα στοιχεία α), β) και γ) του δεύτερου εδαφίου της παρούσας παραγράφου.»· στ) οι παράγραφοι 7 και 8 αντικαθίστανται από το ακόλουθο κείμενο: «7. Η ΕΑΚΑΑ συνάπτει συμφωνίες συνεργασίας με τις σχετικές εποπτικές αρχές τρίτων χωρών των οποίων το νομοθετικό και εποπτικό πλαίσιο έχει κριθεί ισοδύναμο με τον παρόντα κανονισμό σύμφωνα με την παράγραφο 6. Οι σχετικές ρυθμίσεις προσδιορίζουν τουλάχιστον: α) τον μηχανισμό ανταλλαγής πληροφοριών μεταξύ της ΕΑΚΑΑ και των σχετικών εποπτικών αρχών των τρίτων χωρών που αφορά· και β) τις διαδικασίες συντονισμού των εποπτικών δραστηριοτήτων. 8. Τα άρθρα 20 και 24 εφαρμόζονται, τηρουμένων των αναλογιών, στους πιστοποιημένους οργανισμούς αξιολόγησης πιστοληπτικής ικανότητας και στις αξιολογήσεις πιστοληπτικής ικανότητας τις οποίες εκδίδουν αυτοί.». 4) Στο άρθρο 6, η παράγραφος 3 τροποποιείται ως εξής: α) Στο πρώτο εδάφιο, το εισαγωγικό μέρος αντικαθίσταται από το ακόλουθο κείμενο: «3. Κατ’ αίτηση οργανισμού αξιολόγησης πιστοληπτικής ικανότητας, η ΕΑΚΑΑ μπορεί να εξαιρεί οργανισμό αξιολόγησης πιστοληπτικής ικανότητας από την εκπλήρωση των απαιτήσεων του παραρτήματος Ι ενότητα Α σημεία 2, 5 και 6 και του άρθρου 7 παράγραφος 4, εφόσον ο οργανισμός αξιολόγησης πιστοληπτικής ικανότητας είναι σε θέση να αποδείξει ότι οι απαιτήσεις αυτές δεν είναι αναλογικές σε σχέση με τη φύση, την κλίμακα και την πολυπλοκότητα, των επιχειρηματικών δραστηριοτήτων του, καθώς και τη φύσης και το φάσμα της έκδοσης από αυτόν αξιολογήσεων πιστοληπτικής ικανότητας και ότι:»· β) το δεύτερο εδάφιο αντικαθίσταται από το ακόλουθο κείμενο: «Σε περίπτωση ομίλου οργανισμών αξιολόγησης πιστοληπτικής ικανότητας, η ΕΑΚΑΑ μεριμνά ώστε ένας τουλάχιστον από τους οργανισμούς αξιολόγησης πιστοληπτικής ικανότητας του ομίλου να μην εξαιρείται από την εκπλήρωση των απαιτήσεων του παραρτήματος Ι ενότητα Α σημεία 2, 5 και 6 και του άρθρου 7 παράγραφος 4.». 5) Το άρθρο 9 αντικαθίσταται από το ακόλουθο κείμενο: «Άρθρο 9 Εξωτερική ανάθεση Η εξωτερική ανάθεση σημαντικών επιχειρησιακών λειτουργιών γίνεται με τρόπο που να μη βλάπτει ουσιωδώς την ποιότητα του εσωτερικού ελέγχου του οργανισμού αξιολόγησης πιστοληπτικής ικανότητας, ούτε την ικανότητα της ΕΑΚΑΑ να εποπτεύει τη συμμόρφωση του οργανισμού αξιολόγησης πιστοληπτικής ικανότητας με τις υποχρεώσεις του δυνάμει του παρόντος κανονισμού.». 6) Στο άρθρο 10, η παράγραφος 6 αντικαθίσταται από το ακόλουθο κείμενο: «6. Ο οργανισμός αξιολόγησης πιστοληπτικής ικανότητας δεν χρησιμοποιεί το όνομα της ΕΑΚΑΑ ή οποιασδήποτε αρμόδιας αρχής με τρόπο που να υποδεικνύει ή να υποδηλώνει ότι η ΕΑΚΑΑ ή η οποιαδήποτε αρμόδια αρχή προσυπογράφει ή εγκρίνει τις αξιολογήσεις πιστοληπτικής ικανότητας ή οποιεσδήποτε δραστηριότητες αξιολόγησης πιστοληπτικής ικανότητας τις οποίες αναλαμβάνει ο οργανισμός αξιολόγησης πιστοληπτικής ικανότητας.». 7) Στο άρθρο 11, οι παράγραφοι 2 και 3 αντικαθίστανται από το ακόλουθο κείμενο: «2. Ο οργανισμός αξιολόγησης πιστοληπτικής ικανότητας καθιστά διαθέσιμες, σε κεντρικό αρχείο που δημιουργεί η ΕΑΚΑΑ, τις πληροφορίες σχετικά με τα ιστορικά δεδομένα των επιδόσεών του, συμπεριλαμβανομένης της συχνότητας της μεταβολής των αξιολογήσεων, και πληροφορίες σχετικά με παλαιότερες αξιολογήσεις πιστοληπτικής ικανότητας που εκδόθηκαν στο παρελθόν και τις αλλαγές τους. Ο οργανισμός αξιολόγησης πιστοληπτικής ικανότητας παρέχει πληροφορίες στο αρχείο αυτό σε τυποποιημένη μορφή, όπως προβλέπεται από την ΕΑΚΑΑ. Η ΕΑΚΑΑ παρέχει στο κοινό πρόσβαση στις σχετικές πληροφορίες και δημοσιεύει, σε συνοπτική μορφή, πληροφορίες σχετικά με τις σημαντικότερες εξελίξεις που παρατηρούνται σε ετήσια βάση. 3. Ο οργανισμός αξιολόγησης πιστοληπτικής ικανότητας παρέχει στην ΕΑΚΑΑ, έως τις 31 Μαρτίου κάθε έτους, τις πληροφορίες σχετικά με τα θέματα που ορίζονται στο παράρτημα I ενότητα E μέρος II σημείο 2.». 8) Το άρθρο 14 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Η εγγραφή έχει αποτέλεσμα σε ολόκληρο το έδαφος της Ένωσης μόλις τεθεί σε εφαρμογή η κατά το άρθρο 16 παράγραφος 3 ή το άρθρο 17 παράγραφος 3 απόφαση εγγραφής οργανισμού αξιολόγησης πιστοληπτικής ικανότητας που εκδίδει η ΕΑΚΑΑ.»· β) στην παράγραφο 3, το δεύτερο εδάφιο αντικαθίσταται από το ακόλουθο κείμενο: «Ο οργανισμός αξιολόγησης πιστοληπτικής ικανότητας κοινοποιεί, χωρίς αδικαιολόγητη καθυστέρηση, στην ΕΑΚΑΑ, οποιεσδήποτε ουσιώδεις αλλαγές στους όρους αρχικής εγγραφής, συμπεριλαμβάνοντας οποιοδήποτε άνοιγμα ή κλείσιμο υποκαταστήματος στην Ένωση.»· γ) οι παράγραφοι 4 και 5 αντικαθίστανται από το ακόλουθο κείμενο: «4. Με την επιφύλαξη των άρθρων 16 ή 17, η ΕΑΚΑΑ εγγράφει τον οργανισμό αξιολόγησης πιστοληπτικής ικανότητας, εφόσον συμπεραίνει από την εξέταση της αίτησης ότι ο οργανισμός αξιολόγησης πιστοληπτικής ικανότητας πληροί τους όρους για την έκδοση αξιολογήσεων πιστοληπτικής ικανότητας που ορίζονται στον παρόντα κανονισμό, λαμβανομένων υπόψη των άρθρων 4 και 6. 5. Η ΕΑΚΑΑ δεν επιβάλλει απαιτήσεις για την εγγραφή οι οποίες δεν προβλέπονται από τον παρόντα κανονισμό.». 9) Τα άρθρα 15 έως 21 αντικαθίστανται από το ακόλουθο κείμενο: «Άρθρο 15 Αίτηση εγγραφής 1. Ο οργανισμός αξιολόγησης πιστοληπτικής ικανότητας υποβάλλει αίτηση εγγραφής στην ΕΑΚΑΑ. Η αίτηση περιέχει πληροφορίες σχετικά με τα θέματα που ορίζονται στο παράρτημα II. 2. Σε περίπτωση που η αίτηση εγγραφής υποβάλλεται από όμιλο οργανισμών αξιολόγησης πιστοληπτικής ικανότητας, τα μέλη του ομίλου εξουσιοδοτούν ένα από τα μέλη του ομίλου να υποβάλλει όλες τις αιτήσεις στην ΕΑΚΑΑ, εκ μέρους του ομίλου. Ο εξουσιοδοτημένος οργανισμός αξιολόγησης πιστοληπτικής ικανότητας παρέχει τις πληροφορίες σχετικά με τα θέματα που ορίζονται στο παράρτημα II για κάθε μέλος του ομίλου. 3. Ο οργανισμός αξιολόγησης πιστοληπτικής ικανότητας υποβάλλει την αίτησή του σε οποιαδήποτε από τις επίσημες γλώσσες των θεσμικών οργάνων της Ένωσης. Οι διατάξεις του κανονισμού αριθ. 1, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητος (13) εφαρμόζονται, τηρουμένων των αναλογιών, σε κάθε άλλη επικοινωνία μεταξύ της ΕΑΚΑΑ και των οργανισμών αξιολόγησης πιστοληπτικής ικανότητας και του προσωπικού τους. 4. Εντός είκοσι εργάσιμων ημερών από την παραλαβή της αίτησης, η ΕΑΚΑΑ εκτιμά αν η αίτηση είναι πλήρης. Εάν η αίτηση δεν είναι πλήρης, η ΕΑΚΑΑ ορίζει προθεσμία εντός της οποίας ο οργανισμός αξιολόγησης πιστοληπτικής ικανότητας πρέπει να παράσχει τις πρόσθετες πληροφορίες. Η ΕΑΚΑΑ, αφού εκτιμήσει ότι η αίτηση είναι πλήρης, ειδοποιεί σχετικά τον οργανισμό αξιολόγησης πιστοληπτικής ικανότητας. Άρθρο 16 Εξέταση της αίτησης εγγραφής οργανισμού αξιολόγησης πιστοληπτικής ικανότητας από την ΕΑΚΑΑ 1. Εντός 45 εργάσιμων ημερών από την ειδοποίηση κατά το άρθρο 15 παράγραφος 4 δεύτερο εδάφιο, η ΕΑΚΑΑ εξετάζει την αίτηση εγγραφής οργανισμού αξιολόγησης πιστοληπτικής ικανότητας ως προς τη συμμόρφωση από τον οργανισμό αξιολόγησης πιστοληπτικής ικανότητας με τους όρους που θέτει ο παρών κανονισμός. 2. Η ΕΑΚΑΑ μπορεί να παρατείνει την προθεσμία εξέτασης κατά δεκαπέντε εργάσιμες ημέρες, ιδίως εάν ο οργανισμός αξιολόγησης πιστοληπτικής ικανότητας: α) προτίθεται να προσυπογράψει αξιολογήσεις πιστοληπτικής ικανότητας, όπως αναφέρεται στο άρθρο 4 παράγραφος 3· β) προτίθεται να προσφύγει σε εξωτερική ανάθεση· ή γ) ζητεί εξαίρεση από τη συμμόρφωση με ορισμένους όρους σύμφωνα με το άρθρο 6 παράγραφος 3. 3. Εντός 45 εργάσιμων ημερών από την ειδοποίηση κατά το άρθρο 15 παράγραφος 4 δεύτερο εδάφιο ή εντός εξήντα εργάσιμων ημερών από τότε, εάν εφαρμόζεται η παράγραφος 2 του παρόντος άρθρου, η ΕΑΚΑΑ εκδίδει πλήρως αιτιολογημένη απόφαση εγγραφής ή άρνησης της εγγραφής. 4. Η απόφαση που εκδίδεται από την ΕΑΚΑΑ σύμφωνα με την παράγραφο 3 τίθεται σε ισχύ την πέμπτη εργάσιμη μέρα από την έκδοσή της. Άρθρο 17 Εξέταση των αιτήσεων εγγραφής ομίλου οργανισμών αξιολόγησης πιστοληπτικής ικανότητας από την ΕΑΚΑΑ 1. Εντός 55 εργάσιμων ημερών από την κατά το άρθρο 15 παράγραφος 4 δεύτερο εδάφιο ειδοποίηση, η ΕΑΚΑΑ εξετάζει τις αιτήσεις εγγραφής ομίλου οργανισμών αξιολόγησης πιστοληπτικής ικανότητας ως προς τη συμμόρφωση από τους εν λόγω οργανισμούς αξιολόγησης πιστοληπτικής ικανότητας με τους όρους που θέτει ο παρών κανονισμός. 2. Η ΕΑΚΑΑ μπορεί να παρατείνει την προθεσμία εξέτασης κατά δεκαπέντε εργάσιμες ημέρες, ιδίως εάν οποιοσδήποτε από τους οργανισμούς αξιολόγησης πιστοληπτικής ικανότητας που συμμετέχουν στον όμιλο: α) προτίθεται να προσυπογράψει αξιολογήσεις πιστοληπτικής ικανότητας, όπως αναφέρεται στο άρθρο 4 παράγραφος 3· β) προτίθεται να προσφύγει σε εξωτερική ανάθεση· ή γ) ζητεί εξαίρεση από τη συμμόρφωση με ορισμένους όρους σύμφωνα με το άρθρο 6 παράγραφος 3. 3. Εντός 55 εργάσιμων ημερών από την ειδοποίηση κατά το άρθρο 15 παράγραφος 4 δεύτερο εδάφιο ή εντός εβδομήντα εργάσιμων ημερών από τότε, εάν εφαρμόζεται η παράγραφος 2 του παρόντος άρθρου, η ΕΑΚΑΑ εκδίδει πλήρως αιτιολογημένη ατομική απόφαση εγγραφής ή άρνησης της εγγραφής για κάθε οργανισμό αξιολόγησης πιστοληπτικής ικανότητας του ομίλου. 4. Η απόφαση που εκδίδει η ΕΑΚΑΑ σύμφωνα με την παράγραφο 3 τίθεται σε ισχύ την πέμπτη εργάσιμη μέρα από την έκδοσή της. Άρθρο 18 Κοινοποίηση απόφασης εγγραφής, άρνησης ή απόσυρσης εγγραφής και δημοσίευση του καταλόγου των εγγεγραμμένων οργανισμών αξιολόγησης πιστοληπτικής ικανότητας 1. Εντός πέντε εργάσιμων ημερών από την έκδοση απόφασης δυνάμει των άρθρων 16, 17 ή 20, η ΕΑΚΑΑ κοινοποιεί την απόφασή της στον ενδιαφερόμενο οργανισμό αξιολόγησης πιστοληπτικής ικανότητας. Όταν η ΕΑΚΑΑ αρνείται την εγγραφή οργανισμού αξιολόγησης πιστοληπτικής ικανότητας ή ανακαλεί την εγγραφή του οργανισμού αξιολόγησης πιστοληπτικής ικανότητας, αιτιολογεί πλήρως την απόφασή της. 2. Η ΕΑΚΑΑ γνωστοποιεί στην Επιτροπή, την Ευρωπαϊκή Εποπτική Αρχή (Ευρωπαϊκή Αρχή Τραπεζών) που ιδρύθηκε από τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (14) (ΕΑΤ), την Ευρωπαϊκή Εποπτική Αρχή (Ευρωπαϊκή Αρχή Ασφαλίσεων και Επαγγελματικών Συντάξεων) που ιδρύθηκε από τον κανονισμό (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (15) (ΕΑΑΕΣ), τις αρμόδιες αρχές και τις τομεακές αρμόδιες αρχές οποιαδήποτε απόφαση λαμβανόμενη δυνάμει των άρθρων 16, 17 ή 20. 3. Η ΕΑΚΑΑ δημοσιεύει στον δικτυακό τόπο της κατάλογο οργανισμών αξιολόγησης πιστοληπτικής ικανότητας που έχουν εγγραφεί σύμφωνα με τον παρόντα κανονισμό. Ο κατάλογος αυτός ενημερώνεται εντός πέντε εργάσιμων ημερών από την έκδοση απόφασης δυνάμει των άρθρων 16, 17 ή 20. Η Επιτροπή δημοσιεύει τον ενημερωμένο κατάλογο στην Επίσημη Εφημερίδα της Ευρωπαϊκής Ένωσης εντός τριάντα ημερών από την εν λόγω ενημέρωση. Άρθρο 19 Τέλη εγγραφής και εποπτικά τέλη 1. Η ΕΑΚΑΑ χρεώνει στους οργανισμούς αξιολόγησης πιστοληπτικής ικανότητας με τέλη σύμφωνα με τον παρόντα κανονισμό και τον κανονισμό για τα τέλη που αναφέρεται στην παράγραφο 2. Τα τέλη αυτά καλύπτουν πλήρως τις αναγκαίες δαπάνες τις ΕΑΚΑΑ που είναι σχετικές με την εγγραφή και την εποπτεία των οργανισμών αξιολόγησης πιστοληπτικής ικανότητας και την κάλυψη κάθε δαπάνης στην οποία είναι δυνατόν να υποβληθούν οι αρμόδιες αρχές κατά την εκπλήρωση των καθηκόντων τους σύμφωνα με τον παρόντα κανονισμό, ιδίως ως αποτέλεσμα οποιασδήποτε ανάθεσης καθηκόντων σύμφωνα με το άρθρο 30. 2. Η Επιτροπή εκδίδει κανονισμό για τα τέλη. Ο εν λόγω κανονισμός καθορίζει ιδίως το είδος των τελών και τα θέματα για τα οποία οφείλονται τέλη, το ύψος των τελών, τον τρόπο με τον οποίο πρέπει να καταβάλλονται και τον τρόπο με τον οποίο η ΕΑΚΑΑ πρέπει να αποδίδει στις αρμόδιες αρχές κάθε δαπάνη στην οποία είναι δυνατόν να υποβληθούν κατά την εκπλήρωση των καθηκόντων τους σύμφωνα με τον παρόντα κανονισμό, ιδίως ως αποτέλεσμα οποιασδήποτε ανάθεσης καθηκόντων σύμφωνα με το άρθρο 30. Το ύψος τέλους που χρεώνεται σε οργανισμό αξιολόγησης πιστοληπτικής ικανότητας καλύπτει όλα τα διοικητικά έξοδα και είναι ανάλογο του κύκλου εργασιών του σχετικού οργανισμού αξιολόγησης πιστοληπτικής ικανότητας. Η Επιτροπή εκδίδει τον κανονισμό για τα τέλη που αναφέρεται στην πρώτη παράγραφο με κατ’ εξουσιοδότηση πράξη σύμφωνα με το άρθρο 38α και υπό τους όρους των άρθρων 38β και 38γ. Άρθρο 20 Απόσυρση εγγραφής 1. Με την επιφύλαξη του άρθρου 24, η EAKAA αποσύρει την εγγραφή ενός οργανισμού αξιολόγησης πιστοληπτικής ικανότητας σε περίπτωση που ο οργανισμός αξιολόγησης πιστοληπτικής ικανότητας: α) παραιτείται ρητά από την εγγραφή ή δεν έχει παράσχει καμία αξιολόγηση πιστοληπτικής ικανότητας κατά τους προηγούμενους έξι μήνες· β) επέτυχε την εγγραφή με ψευδείς δηλώσεις ή με άλλο παράτυπο μέσο· ή γ) δεν πληροί πλέον τις προϋποθέσεις με βάση τις οποίες έγινε δεκτή η εγγραφή του. 2. Όταν η αρμόδια αρχή κράτους μέλους στο οποίο χρησιμοποιούνται αξιολογήσεις πιστοληπτικής ικανότητας που έχουν εκδοθεί από τον σχετικό οργανισμό αξιολόγησης πιστοληπτικής ικανότητας κρίνει ότι πληρούται ένας από τους όρους της παραγράφου 1, μπορεί να ζητήσει από την ΕΑΚΑΑ να εξετάσει αν πληρούνται οι όροι για την απόσυρση της εγγραφής του σχετικού οργανισμού αξιολόγησης πιστοληπτικής ικανότητας. Εάν η ΕΑΚΑΑ αποφασίσει να μην αποσύρει την εγγραφή του οργανισμού αξιολόγησης πιστοληπτικής ικανότητας, παρέχει πλήρη αιτιολόγηση. 3. Η απόφαση απόσυρσης της εγγραφής τυγχάνει άμεσης εφαρμογής σε όλη την Ένωση, με την επιφύλαξη της μεταβατικής περιόδου χρήσης των αξιολογήσεων πιστοληπτικής ικανότητας κατά τα αναφερόμενα στο άρθρο 24 παράγραφος 4. ΚΕΦΑΛΑΙΟ ΙΙ ΕΠΟΠΤΕΙΑ ΑΠΟ ΤΗΝ ΕΑΚΑΑ Άρθρο 21 ΕΑΚΑΑ 1. Με την επιφύλαξη του άρθρου 25α, η ΕΑΚΑΑ διασφαλίζει ότι εφαρμόζεται ο παρών κανονισμός. 2. Σύμφωνα με το άρθρο 16 του κανονισμού (ΕΕ) αριθ. 1095/2010, η ΕΑΚΑΑ εκδίδει και ενημερώνει κατευθυντήριες γραμμές σχετικά με τη συνεργασία μεταξύ της ΕΑΚΑΑ, των αρμόδιων αρχών και των τομεακών αρμόδιων αρχών για τους σκοπούς του παρόντος κανονισμού και για τους σκοπούς της σχετικής τομεακής νομοθεσίας, συμπεριλαμβανομένων των διαδικασιών και των λεπτομερών όρων σχετικά με την ανάθεση καθηκόντων. 3. Σύμφωνα με το άρθρο 16 του κανονισμού (ΕΕ) αριθ. 1095/2010, η ΕΑΚΑΑ εκδίδει ή ενημερώνει, σε συνεργασία με την ΕΑΤ και την ΕΑΑΕΣ, κατευθυντήριες γραμμές σχετικά με την εφαρμογή του καθεστώτος προσυπογραφής του άρθρου 4 παράγραφος 3 του παρόντος κανονισμού έως τις 7 Ιουνίου 2011. 4. Η ΕΑΚΑΑ υποβάλλει έως τις 2 Ιανουαρίου 2012 σχέδια κανονιστικών τεχνικών προτύπων προς προσυπογραφή από την Επιτροπή σύμφωνα με το άρθρο 10 του κανονισμού (ΕΕ) αριθ. 1095/2010 σχετικά με: α) τις πληροφορίες που πρέπει να παρέχει ο οργανισμός αξιολόγησης πιστοληπτικής ικανότητας στην αίτηση εγγραφής του, όπως ορίζονται στο παράρτημα ΙΙ· β) τις πληροφορίες που πρέπει να παρέχει ο οργανισμός αξιολόγησης πιστοληπτικής ικανότητας για την αίτηση πιστοποίησης και για την εκτίμηση της συστημικής του σημασίας για τη χρηματοοικονομική σταθερότητα ή ακεραιότητα των χρηματοοικονομικών αγορών κατά το άρθρο 5· γ) την παρουσίαση των πληροφοριών, συμπεριλαμβανομένων της δομής, της μορφής, της μεθόδου και της περιόδου παρουσίασής τους, που κοινοποιούν οι οργανισμοί αξιολόγησης πιστοληπτικής ικανότητας σύμφωνα με το άρθρο 11 παράγραφος 2 και το παράρτημα I ενότητα Ε μέρος II σημείο 1· δ) την εκτίμηση της συμμόρφωσης των μεθοδολογιών αξιολόγησης πιστοληπτικής ικανότητας προς τις απαιτήσεις του άρθρου 8 παράγραφος 3· ε) το περιεχόμενο και τη μορφή των περιοδικών αναφορών των δεδομένων των αξιολογήσεων που πρέπει να ζητούνται από τους οργανισμούς αξιολόγησης πιστοληπτικής ικανότητας για τον σκοπό της διαρκούς εποπτείας από την ΕΑΚΑΑ. 5. Η ΕΑΚΑΑ δημοσιεύει κάθε χρόνο και για πρώτη φορά έως την 1η Ιανουαρίου 2012 έκθεση με θέμα την εφαρμογή του παρόντος κανονισμού. Η έκθεση αυτή περιέχει ιδίως εκτίμηση της εφαρμογής του παραρτήματος Ι από τους οργανισμούς αξιολόγησης πιστοληπτικής ικανότητας που έχουν εγγραφεί βάσει του παρόντος κανονισμού. 6. Η ΕΑΚΑΑ υποβάλλει κατ’ έτος στο Ευρωπαϊκό Κοινοβούλιο, στο Συμβούλιο και στην Επιτροπή έκθεση σχετικά με τα εποπτικά μέτρα που έχουν ληφθεί και τις ποινές που έχουν επιβληθεί από την ΕΑΚΑΑ βάσει του παρόντος κανονισμού, συμπεριλαμβανομένων των προστίμων και των περιοδικών χρηματικών ποινών. 7. Κατά την εκτέλεση των καθηκόντων της, η ΕΑΚΑΑ συνεργάζεται με την ΕΑΤ και την ΕΑΑΕΣ και διαβουλεύεται με την ΕΑΤ και την ΕΑΑΕΣ πριν από την έκδοση και ενημέρωση των κατευθυντήριων γραμμών και την υποβολή των σχεδίων κανονιστικών τεχνικών προτύπων που προβλέπουν οι παράγραφοι 2, 3 και 4. 10) Παρεμβάλλεται το ακόλουθο άρθρο: «Άρθρο 22α Εξέταση της συμμόρφωσης με την υποχρέωση για δοκιμαστικό εκ των υστέρων έλεγχο 1. Κατά την άσκηση από αυτήν της διαρκούς εποπτείας των δυνάμει του παρόντος κανονισμού εγγεγραμμένων οργανισμών αξιολόγησης πιστοληπτικής ικανότητας, η ΕΑΚΑΑ εξετάζει τακτικά τη συμμόρφωση προς το άρθρο 8 παράγραφος 3. 2. Στο πλαίσιο της εξέτασης που αναφέρεται στην παράγραφο 1, και με την επιφύλαξη του άρθρου 23, η ΕΑΚΑΑ προβαίνει επίσης σε: α) επαλήθευση της εκτέλεσης δοκιμαστικού εκ των υστέρων ελέγχου από οργανισμούς αξιολόγησης πιστοληπτικής ικανότητας· β) ανάλυση των αποτελεσμάτων αυτού του δοκιμαστικού εκ των υστέρων ελέγχου, και γ) επαλήθευση ότι οι οργανισμοί αξιολόγησης πιστοληπτικής ικανότητας εφαρμόζουν διαδικασίες για να λαμβάνουν υπόψη τα αποτελέσματα του δοκιμαστικού εκ των υστέρων ελέγχου στις μεθοδολογίες αξιολόγησης που ακολουθούν.». 11) Τα άρθρα 23 έως 27 αντικαθίστανται από το ακόλουθο κείμενο: «Άρθρο 23 Μη επέμβαση στο περιεχόμενο ή τις μεθοδολογίες αξιολογήσεων Κατά την εκτέλεση των καθηκόντων τους σύμφωνα με τον παρόντα κανονισμό, η ΕΑΚΑΑ, η Επιτροπή ή οποιαδήποτε δημόσια αρχή κράτους μέλους δεν επεμβαίνει στο περιεχόμενο των αξιολογήσεων πιστοληπτικής ικανότητας ή των μεθοδολογιών. Άρθρο 23α Άσκηση των εξουσιών κατά τα άρθρα 23β έως 23δ Οι εξουσίες που ανατίθενται στην ΕΑΚΑΑ ή οιονδήποτε υπάλληλο της ΕΑΚΑΑ ή άλλο εξουσιοδοτημένο από αυτήν πρόσωπο δυνάμει των άρθρων 23β έως 23δ δεν ασκούνται για να απαιτηθεί η γνωστοποίηση πληροφοριών ή εγγράφων που υπόκεινται σε νομικό επαγγελματικό προνόμιο. Άρθρο 23β Αιτήματα για παροχή πληροφοριών 1. Η ΕΑΚΑΑ δύναται, με απλή αίτηση ή με απόφαση, να ζητήσει από οργανισμούς αξιολόγησης πιστοληπτικής ικανότητας, από πρόσωπα που συμμετέχουν σε δραστηριότητες αξιολόγησης πιστοληπτικής ικανότητας, από αξιολογούμενες οντότητες και σχετιζόμενους με αυτές τρίτους, από τρίτους στους οποίους ανέθεσαν επιχειρησιακές λειτουργίες ή δραστηριότητες οι οργανισμοί αξιολόγησης πιστοληπτικής ικανότητας, καθώς και από πρόσωπα που έχουν άλλη στενή και ουσιαστική σχέση ή σύνδεση με τους οργανισμούς αξιολόγησης πιστοληπτικής ικανότητας ή με δραστηριότητες αξιολόγησης πιστοληπτικής ικανότητας, να παράσχουν κάθε πληροφορία που είναι αναγκαία για την εκτέλεση των καθηκόντων της σύμφωνα με τον παρόντα κανονισμό. 2. Κατά τη διαβίβαση απλής αίτησης για παροχή πληροφοριών δυνάμει της παραγράφου 1, η ΕΑΚΑΑ: α) αναφέρεται στο παρόν άρθρο ως νομική βάση της αίτησης· β) δηλώνει τον σκοπό της αίτησης· γ) προσδιορίζει τις απαιτούμενες πληροφορίες· δ) καθορίζει χρονικό όριο εντός του οποίου πρέπει να παρασχεθούν οι πληροφορίες· ε) πληροφορεί το πρόσωπο από το οποίο ζητούνται οι πληροφορίες ότι δεν υπάρχει υποχρέωση παροχής πληροφοριών, αλλά οποιαδήποτε απάντηση στην αίτηση για πληροφορίες δεν πρέπει να είναι ανακριβής ή παραπλανητική· στ) επισημαίνει το πρόστιμο που προβλέπεται στο άρθρο 36α, σε συνδυασμό με το παράρτημα ΙΙΙ ενότητα ΙΙ σημείο 7, στην περίπτωση που οι απαντήσεις στα υποβληθέντα ερωτήματα είναι ανακριβείς ή παραπλανητικές. 3. Όταν ζητεί την παροχή πληροφοριών στο πλαίσιο της παραγράφου 1 με απόφαση, η ΕΑΚΑΑ: α) αναφέρεται στο παρόν άρθρο ως νομική βάση της αίτησης· β) δηλώνει τον σκοπό της αίτησης· γ) προσδιορίζει τις απαιτούμενες πληροφορίες· δ) καθορίζει χρονικό όριο εντός του οποίου πρέπει να παρασχεθούν οι πληροφορίες· ε) επισημαίνει τις περιοδικές χρηματικές ποινές που προβλέπονται στο άρθρο 36β στην περίπτωση ελλιπούς παροχής των απαιτούμενων πληροφοριών· στ) επισημαίνει το πρόστιμο που προβλέπεται στο άρθρο 36α, σε συνδυασμό με το παράρτημα ΙΙΙ ενότητα ΙΙ σημείο 7, στην περίπτωση που οι απαντήσεις στα υποβληθέντα ερωτήματα είναι ανακριβείς ή παραπλανητικές, και ζ) επισημαίνει το δικαίωμα άσκησης προσφυγής κατά της απόφασης ενώπιον του συμβουλίου προσφυγών και επανεξέτασης της απόφασης από το Δικαστήριο της Ευρωπαϊκής Ένωσης σύμφωνα με τα άρθρα 60 και 61 του κανονισμού (ΕΕ) αριθ. 1095/2010. 4. Τα πρόσωπα που αναφέρονται στην παράγραφο 1 ή οι εκπρόσωποί τους και, στην περίπτωση νομικών προσώπων ή ενώσεων χωρίς νομική προσωπικότητα, τα εξουσιοδοτημένα από τον νόμο ή από το καταστατικό τους πρόσωπα που τους εκπροσωπούν παρέχουν τις ζητούμενες πληροφορίες. Τις πληροφορίες είναι δυνατόν να παρέχουν δεόντως εξουσιοδοτημένοι δικηγόροι εξ ονόματος των πελατών τους. Οι τελευταίοι εξακολουθούν να ευθύνονται πλήρως για την παροχή ανακριβών, ελλιπών ή παραπλανητικών πληροφοριών. 5. Η ΕΑΚΑΑ διαβιβάζει αμελλητί αντίγραφο της απλής αίτησης ή της απόφασής της στην αρμόδια αρχή του κράτους μέλους στο οποίο κατοικούν ή είναι εγκατεστημένα τα πρόσωπα που αναφέρονται στην παράγραφο 1 και τα οποία σχετίζονται με την αίτηση πληροφοριών. Άρθρο 23γ Γενικές έρευνες 1. Για την εκτέλεση των καθηκόντων της σύμφωνα με τον παρόντα κανονισμό, η ΕΑΚΑΑ μπορεί να διεξάγει όλες τις αναγκαίες έρευνες προσώπων κατά τα οριζόμενα στο άρθρο 23β παράγραφος 1. Για αυτόν τον σκοπό, οι υπάλληλοι και άλλα πρόσωπα εξουσιοδοτημένα από την ΕΑΚΑΑ έχουν την εξουσία: α) να εξετάζουν οποιαδήποτε αρχεία, δεδομένα, διαδικασίες και κάθε άλλο υλικό συναφές με την εκτέλεση των καθηκόντων της, ανεξαρτήτως του μέσου στο οποίο αποθηκεύονται· β) να λαμβάνουν ή να αποκτούν πιστοποιημένα αντίγραφα ή αποσπάσματα από αυτά τα αρχεία, τα δεδομένα, τις διαδικασίες και άλλο υλικό· γ) να καλούν και να ζητούν από οποιοδήποτε πρόσωπο αναφερόμενο στο άρθρο 23β παράγραφος 1 ή τους εκπροσώπους ή τα μέλη του προσωπικού του προφορικές ή γραπτές εξηγήσεις σχετικά με γεγονότα ή έγγραφα που αφορούν το αντικείμενο και τον σκοπό της επιθεώρησης και να καταγράφουν τις απαντήσεις· δ) να εξετάζουν κάθε άλλο φυσικό ή νομικό πρόσωπο που συναινεί να ερωτηθεί με σκοπό τη συγκέντρωση πληροφοριών σχετικά με το αντικείμενο της έρευνας· ε) να ζητούν αρχεία τηλεφωνικών κλήσεων και διαβίβασης δεδομένων. 2. Οι υπάλληλοι και άλλα πρόσωπα που εξουσιοδοτούνται από την ΕΑΚΑΑ για τους σκοπούς των ερευνών κατά τα οριζόμενα στην παράγραφο 1 ασκούν τις εξουσίες τους επιδεικνύοντας έγγραφη εξουσιοδότηση που ορίζει το αντικείμενο και τον σκοπό της έρευνας. Στην εν λόγω εξουσιοδότηση αναγράφονται επίσης οι περιοδικές χρηματικές ποινές που προβλέπονται στο άρθρο 36β στην περίπτωση όπου τα απαιτούμενα αρχεία, δεδομένα, διαδικασίες ή κάθε άλλο υλικό ή οι απαντήσεις σε ερωτήσεις που υποβάλλονται στα πρόσωπα που αναφέρονται στο άρθρο 23β παράγραφος 1, δεν παρέχονται ή είναι ελλιπείς, καθώς και τα πρόστιμα που προβλέπονται στο άρθρο 36α, σε συνδυασμό με το παράρτημα ΙΙΙ ενότητα ΙΙ σημείο 8, στην περίπτωση όπου οι απαντήσεις σε ερωτήσεις που υποβάλλονται στα πρόσωπα που αναφέρονται στο άρθρο 23β παράγραφος 1 είναι ανακριβείς ή παραπλανητικές. 3. Τα πρόσωπα που αναφέρονται στο άρθρο 23β παράγραφος 1 υποβάλλονται σε έρευνες που κινούνται βάσει απόφασης της ΕΑΚΑΑ. Η απόφαση προσδιορίζει το αντικείμενο και τον σκοπό της έρευνας, τις περιοδικές χρηματικές ποινές που προβλέπονται στο άρθρο 36β, τα ένδικα μέσα που διατίθενται δυνάμει του κανονισμού (ΕΕ) αριθ. 1095/2010, καθώς και το δικαίωμα επανεξέτασης της απόφασης από το Δικαστήριο της Ευρωπαϊκής Ένωσης. 4. Εγκαίρως πριν από την έρευνα, η ΕΑΚΑΑ ενημερώνει την αρμόδια αρχή του κράτους μέλους στο οποίο πρόκειται να διεξαχθεί η έρευνα σχετικά με την έρευνα και την ταυτότητα των εξουσιοδοτημένων προσώπων. Υπάλληλοι της αρμόδιας αρχής επικουρούν, κατόπιν αιτήματος της ΕΑΚΑΑ, τα εν λόγω εξουσιοδοτημένα πρόσωπα στην εκτέλεση των καθηκόντων τους. Υπάλληλοι της αρμόδιας αρχής δύνανται επίσης να παρίστανται στις έρευνες, κατόπιν αιτήματος. 5. Εάν για μια αίτηση αρχείων τηλεφωνικών κλήσεων ή διαβίβασης δεδομένων που προβλέπεται στην παράγραφο 1 στοιχείο ε) απαιτείται άδεια δικαστικής αρχής σύμφωνα με τους εθνικούς κανόνες, ζητείται η άδεια αυτή. Η άδεια αυτή μπορεί επίσης να ζητείται ως προληπτικό μέτρο. 6. Όταν ζητείται άδεια στην οποία αναφέρεται η παράγραφος 5, η εθνική δικαστική αρχή ελέγχει τη γνησιότητα της απόφασης της ΕΑΚΑΑ, καθώς και κατά πόσον τα σχεδιαζόμενα μέτρα καταναγκασμού δεν είναι ούτε αυθαίρετα ούτε υπερβολικά σε σχέση με το αντικείμενο των ερευνών. Κατά τον έλεγχο της αναλογικότητας των εν λόγω αναγκαστικών μέτρων, η εθνική δικαστική αρχή μπορεί να ζητήσει από την ΕΑΚΑΑ λεπτομερείς εξηγήσεις, ιδίως σχετικά με τους λόγους που έχει η ΕΑΚΑΑ να υποπτεύεται ότι έχει διαπραχθεί παράβαση του παρόντος κανονισμού, καθώς και τη σοβαρότητα της εικαζόμενης παράβασης και τη φύση της συμμετοχής του προσώπου στο οποίο επιβάλλονται τα αναγκαστικά μέτρα. Ωστόσο, η εθνική δικαστική αρχή δεν μπορεί να επανεξετάζει την αναγκαιότητα διεξαγωγής της έρευνας, ούτε να ζητήσει να της παρασχεθούν οι πληροφορίες του φακέλου της ΕΑΚΑΑ. Η νομιμότητα της απόφασης της ΕΑΚΑΑ υπόκειται αποκλειστικά στην επανεξέταση από το Δικαστήριο της Ευρωπαϊκής Ένωσης, σύμφωνα με τη διαδικασία που καθορίζει ο κανονισμός (ΕΕ) αριθ. 1095/2010. Άρθρο 23δ Επιτόπιες επιθεωρήσεις 1. Για την εκτέλεση των καθηκόντων της σύμφωνα με τον παρόντα κανονισμό, η ΕΑΚΑΑ μπορεί να διεξάγει όλες τις αναγκαίες επιτόπιες επιθεωρήσεις στις επαγγελματικές εγκαταστάσεις των κατά το άρθρο 23β παράγραφος 1 νομικών προσώπων. Οσάκις απαιτείται για την ορθή διεξαγωγή και την αποτελεσματικότητα των επιθεωρήσεων, η ΕΑΚΑΑ μπορεί να διεξάγει την επιτόπια επιθεώρηση χωρίς προειδοποίηση. 2. Οι υπάλληλοι και τα άλλα πρόσωπα εξουσιοδοτημένα από την ΕΑΚΑΑ για τη διεξαγωγή επιτόπιας επιθεώρησης μπορούν να εισέρχονται σε οιεσδήποτε επαγγελματικές εγκαταστάσεις και οικόπεδα των νομικών προσώπων που υπόκεινται σε έρευνα κατόπιν απόφασης για επιθεώρηση που εκδόθηκε από την ΕΑΚΑΑ, διαθέτουν δε όλες τις εξουσίες που ορίζονται στο άρθρο 23γ παράγραφος 1. Διαθέτουν επίσης την εξουσία να σφραγίζουν οιεσδήποτε επαγγελματικές εγκαταστάσεις και βιβλία ή αρχεία κατά την περίοδο της επιθεώρησης και στην έκταση που είναι αναγκαίο για αυτήν. 3. Οι υπάλληλοι και τα άλλα εξουσιοδοτημένα από την ΕΑΚΑΑ πρόσωπα για τη διεξαγωγή επιτόπιας επιθεώρησης ασκούν τις εξουσίες τους επιδεικνύοντας έγγραφη εξουσιοδότηση που ορίζει το αντικείμενο και τον σκοπό της επιθεώρησης, καθώς και τις περιοδικές χρηματικές ποινές που προβλέπονται στο άρθρο 36β, οσάκις τα οικεία πρόσωπα δεν δέχονται να υποβληθούν στην επιθεώρηση. Εγκαίρως πριν από την επιθεώρηση, η ΕΑΚΑΑ ενημερώνει για την επιθεώρηση την αρμόδια αρχή του κράτους μέλους στην επικράτεια του οποίου πρόκειται αυτή να πραγματοποιηθεί. 4. Τα κατά το άρθρο 23β παράγραφος 1 πρόσωπα υποβάλλονται σε επιτόπιες επιθεωρήσεις που διατάσσονται με απόφαση της ΕΑΚΑΑ. Η απόφαση προσδιορίζει το αντικείμενο και τον σκοπό της επιθεώρησης, προσδιορίζει την προγραμματισμένη ημερομηνία έναρξής της και αναφέρει τις περιοδικές χρηματικές ποινές που προβλέπονται στο άρθρο 36β, τα ένδικα μέσα που προσφέρονται στο πλαίσιο του κανονισμού (ΕΕ) αριθ. 1095/2010, καθώς και το δικαίωμα επανεξέτασης της απόφασης από το Δικαστήριο της Ευρωπαϊκής Ένωσης. Η ΕΑΚΑΑ λαμβάνει αυτές τις αποφάσεις έπειτα από διαβούλευση με την αρμόδια αρχή του κράτους μέλους στην επικράτεια του οποίου πρόκειται να πραγματοποιηθεί η επιθεώρηση. 5. Υπάλληλοι της αρμόδιας αρχής του κράτους μέλους στο οποίο πρόκειται να πραγματοποιηθεί η επιθεώρηση, καθώς και εκείνοι που εξουσιοδοτούνται ή ορίζονται από αυτήν, επικουρούν ενεργά, κατόπιν αιτήματος της ΕΑΚΑΑ, τους υπαλλήλους και τα άλλα πρόσωπα που εξουσιοδοτούνται από την ΕΑΚΑΑ. Για τον σκοπό αυτό, διαθέτουν τις εξουσίες που ορίζονται στην παράγραφο 2. Υπάλληλοι της αρμόδιας αρχής του ενδιαφερόμενου κράτους μέλους δύνανται επίσης, κατόπιν αιτήσεως, να παρίστανται στις επιτόπιες επιθεωρήσεις. 6. Η ΕΑΚΑΑ μπορεί επίσης να ζητήσει από τις αρμόδιες αρχές των κρατών μελών να εκτελέσουν εκ μέρους της ειδικά ερευνητικά καθήκοντα και να πραγματοποιήσουν επιτόπιες επιθεωρήσεις, όπως προβλέπεται στο παρόν άρθρο και στο άρθρο 23γ παράγραφος 1. Για τον σκοπό αυτό, οι αρμόδιες αρχές διαθέτουν τις ίδιες εξουσίες με την ΕΑΚΑΑ, όπως ορίζονται στο παρόν άρθρο και στο άρθρο 23γ παράγραφος 1. 7. Στην περίπτωση που οι υπάλληλοι και τα άλλα συνοδεύοντα πρόσωπα, εξουσιοδοτημένα από την ΕΑΚΑΑ, θεωρούν ότι κάποιο πρόσωπο αντιτίθεται σε επιθεώρηση που έχει διαταχθεί σύμφωνα με το παρόν άρθρο, η αρμόδια αρχή του οικείου κράτους μέλους τούς παρέχει την αναγκαία συνδρομή, αιτούμενο, κατά περίπτωση, τη συνδρομή της αστυνομίας ή ισότιμης αρχής επιβολής του νόμου, ούτως ώστε να καταστεί εφικτή η επιτόπια επιθεώρησή τους. 8. Εάν, σύμφωνα με τους εθνικούς κανόνες, απαιτείται άδεια δικαστικής αρχής για την επιτόπια επιθεώρηση που προβλέπεται στην παράγραφο 1 ή για τη συνδρομή που προβλέπεται στην παράγραφο 7, ζητείται η άδεια αυτή. Η άδεια αυτή μπορεί επίσης να ζητείται ως προληπτικό μέτρο. 9. Όταν ζητείται η άδεια που αναφέρεται στην παράγραφο 8, η εθνική δικαστική αρχή ελέγχει τη γνησιότητα της απόφασης της ΕΑΚΑΑ, καθώς και κατά πόσον τα σχεδιαζόμενα αναγκαστικά μέτρα δεν είναι ούτε αυθαίρετα ούτε υπερβολικά σε σχέση με το αντικείμενο της επιθεώρησης. Κατά τον έλεγχο της αναλογικότητας των εν λόγω αναγκαστικών μέτρων, η εθνική δικαστική αρχή μπορεί να ζητήσει από την ΕΑΚΑΑ λεπτομερείς εξηγήσεις, ιδίως τους λόγους που έχει η ΕΑΚΑΑ να υποπτεύεται ότι έχει διαπραχθεί παράβαση του παρόντος κανονισμού, και τη σοβαρότητα της εικαζόμενης παράβασης και τη φύση της συμμετοχής του προσώπου στο οποίο επιβάλλονται τα αναγκαστικά μέτρα. Ωστόσο, η εθνική δικαστική αρχή του κράτους μέλους δεν μπορεί να επανεξετάσει την αναγκαιότητα διεξαγωγής της επιθεώρησης, ούτε να ζητήσει να της παρασχεθούν οι πληροφορίες του φακέλου της ΕΑΚΑΑ. Η νομιμότητα της απόφασης της ΕΑΚΑΑ υπόκειται αποκλειστικά σε επανεξέταση από το Δικαστήριο της Ευρωπαϊκής Ένωσης, σύμφωνα με τη διαδικασία που καθορίζει ο κανονισμός (ΕΕ) αριθ. 1095/2010. Άρθρο 23ε Κανόνες διαδικασίας σχετικά με τη λήψη εποπτικών μέτρων και την επιβολή προστίμων 1. Εάν, κατά την εκτέλεση των καθηκόντων της δυνάμει του παρόντος κανονισμού, η ΕΑΚΑΑ διαπιστώσει σοβαρές ενδείξεις πιθανής ύπαρξης περιστατικών δυνάμενων να συνιστούν διάπραξη μίας ή περισσότερων από τις παραβάσεις που απαριθμούνται στο παράρτημα ΙΙΙ, η ΕΑΚΑΑ διορίζει ανεξάρτητο ελεγκτή εντός της ΕΑΚΑΑ προκειμένου να ερευνήσει το θέμα. Ο ελεγκτής δεν συμμετέχει ούτε πρέπει να έχει συμμετάσχει στην άμεση ή έμμεση εποπτεία ή διαδικασία εγγραφής του σχετικού οργανισμού αξιολόγησης πιστοληπτικής ικανότητας και ασκεί τα καθήκοντά του ανεξάρτητα από το συμβούλιο εποπτών της ΕΑΚΑΑ. 2. Ο ελεγκτής ερευνά τις εικαζόμενες παραβάσεις, λαμβάνοντας υπ’ όψιν οιεσδήποτε παρατηρήσεις διατυπώσουν τα υπό έρευνα πρόσωπα, και υποβάλλει πλήρη φάκελο με τα πορίσματά του στο συμβούλιο εποπτών της ΕΑΚΑΑ. Προκειμένου να εκτελέσει τα καθήκοντά του, ο ελεγκτής δύναται να ασκεί την εξουσία να αιτείται πληροφορίες σύμφωνα με το άρθρο 23β και να διενεργεί έρευνες και επιτόπιες επιθεωρήσεις σύμφωνα με τα άρθρα 23γ και 23δ. Κατά την άσκηση αυτών των εξουσιών, ο ελεγκτής συμμορφώνεται με το άρθρο 23α. Κατά την άσκηση των καθηκόντων του, ο ελεγκτής έχει πρόσβαση σε όλα τα έγγραφα και τις πληροφορίες που συλλέγει η ΕΑΚΑΑ κατά τις εποπτικές δραστηριότητές της. 3. Κατά την ολοκλήρωση της έρευνας και πριν από την υποβολή του φακέλου των πορισμάτων του στο συμβούλιο εποπτών της ΕΑΚΑΑ, ο ελεγκτής δίνει στα υπό έρευνα πρόσωπα τη δυνατότητα ακρόασης σχετικά με τα ζητήματα που ερευνώνται. Ο ελεγκτής βασίζει τα πορίσματά του μόνο σε γεγονότα για τα οποία έχει δοθεί στα πρόσωπα που αφορά η έρευνα η δυνατότητα να διατυπώσουν παρατηρήσεις. Κατά τη διεξαγωγή των ερευνών σύμφωνα με το παρόν άρθρο, διασφαλίζονται πλήρως τα δικαιώματα υπεράσπισης των προσώπων που αφορά η έρευνα. 4. Όταν υποβάλλει τον φάκελο των πορισμάτων του στο συμβούλιο εποπτών της ΕΑΚΑΑ, ο ελεγκτής κοινοποιεί σχετικά στα υπό έρευνα πρόσωπα. Τα υπό έρευνα πρόσωπα έχουν δικαίωμα πρόσβασης στον φάκελο, με την επιφύλαξη του έννομου συμφέροντος άλλων προσώπων για προστασία του επιχειρηματικού απορρήτου τους. Το δικαίωμα πρόσβασης στον φάκελο δεν καλύπτει εμπιστευτικές πληροφορίες που αφορούν τρίτους. 5. Βάσει του φακέλου που περιέχει τα πορίσματα του ελεγκτού και, εφόσον ζητηθεί από τα ενδιαφερόμενα πρόσωπα, κατόπιν ακρόασης των υπό έρευνα προσώπων σύμφωνα με το άρθρα 25 και 36γ, το συμβούλιο εποπτών της ΕΑΚΑΑ αποφασίζει εάν τα υπό έρευνα πρόσωπα έχουν διαπράξει μια από τις παραβάσεις που απαριθμούνται στο παράρτημα ΙΙΙ και, σε περίπτωση που αποφανθεί ότι έχει διαπραχθεί παράβαση, λαμβάνει εποπτικό μέτρο σύμφωνα με το άρθρο 24 και επιβάλλει πρόστιμο σύμφωνα με το άρθρο 36α. 6. Ο ελεγκτής δεν συμμετέχει στις συσκέψεις του συμβουλίου εποπτών της ΕΑΚΑΑ ούτε παρεμβαίνει με οποιονδήποτε άλλο τρόπο στη διαδικασία λήψης αποφάσεων του συμβουλίου εποπτών της ΕΑΚΑΑ. 7. Η Επιτροπή θεσπίζει περαιτέρω διαδικαστικούς κανόνες για την άσκηση του δικαιώματος επιβολής προστίμων ή περιοδικών χρηματικών ποινών, συμπεριλαμβανομένων διατάξεων σχετικά με το δικαίωμα υπεράσπισης, προσωρινών διατάξεων και διατάξεων για την είσπραξη προστίμων ή για περιοδικές χρηματικές ποινές, και εκδίδει λεπτομερείς κανόνες σχετικά με τις προθεσμίες για την επιβολή και την εκτέλεση των ποινών. Οι κανόνες που αναφέρονται στο πρώτο εδάφιο θεσπίζονται μέσω πράξεων κατ’ εξουσιοδότηση, σύμφωνα με το άρθρο 38α και υπό τους όρους των άρθρων 38β και 38γ. 8. Εάν η ΕΑΚΑΑ, κατά την εκτέλεση των καθηκόντων της δυνάμει του παρόντος κανονισμού, διαπιστώσει σοβαρές ενδείξεις πιθανής ύπαρξης περιστατικών δυνάμενων να συνιστούν ποινικό αδίκημα, παραπέμπει την υπόθεση στις αρμόδιες εθνικές αρχές, προκειμένου να ασκηθεί ποινική δίωξη. Επιπροσθέτως, η ΕΑΚΑΑ δεν επιβάλλει πρόστιμα ή περιοδικές χρηματικές ποινές, εάν προγενέστερη αθώωση ή καταδίκη βάσει πανομοιότυπων περιστατικών ή βάσει περιστατικών που είναι κατ’ ουσίαν τα ίδια έχει αποκτήσει ισχύ δεδικασμένου κατόπιν ποινικής διαδικασίας βάσει του εθνικού δικαίου. Άρθρο 24 Εποπτικά μέτρα από την ΕΑΚΑΑ 1. Εάν, σύμφωνα με το άρθρο 23ε παράγραφος 5, το συμβούλιο εποπτών της ΕΑΚΑΑ διαπιστώσει ότι οργανισμός αξιολόγησης πιστοληπτικής ικανότητας έχει διαπράξει μία από τις παραβάσεις που απαριθμούνται στο παράρτημα ΙΙΙ, εκδίδει μία ή περισσότερες από τις ακόλουθες αποφάσεις: α) αποσύρει την εγγραφή του οργανισμού αξιολόγησης· β) επιβάλλει στον οργανισμό αξιολόγησης πιστοληπτικής ικανότητας προσωρινή απαγόρευση έκδοσης αξιολογήσεων πιστοληπτικής ικανότητας με ισχύ σε ολόκληρη την Ένωση, μέχρι τον τερματισμό της παράβασης· γ) επιβάλλει την αναστολή της χρήσης, για κανονιστικούς σκοπούς, των αξιολογήσεων πιστοληπτικής ικανότητας που έχουν εκδοθεί από τον οργανισμό αξιολόγησης πιστοληπτικής ικανότητας με ισχύ σε ολόκληρη την Ένωση, μέχρι τον τερματισμό της παράβασης· δ) απαιτεί από τον οργανισμό αξιολόγησης πιστοληπτικής ικανότητας τον τερματισμό της παράβασης· ε) εκδίδει δημόσιες ανακοινώσεις. 2. Όταν λαμβάνει τις κατά την παράγραφο 1 αποφάσεις, το συμβούλιο εποπτών της ΕΑΚΑΑ λαμβάνει υπόψη τη φύση και τη βαρύτητα της παράβασης, έχοντας κατά νου τα ακόλουθα κριτήρια: α) τη διάρκεια και τη συχνότητα της παράβασης· β) το κατά πόσον η παράβαση έχει αποκαλύψει σοβαρές ή συστημικές αδυναμίες στις διαδικασίες της επιχείρησης ή στα συστήματα διαχείρισης της ή στους εσωτερικούς ελέγχους της· γ) το κατά πόσον το οικονομικό έγκλημα διευκολύνθηκε, προκλήθηκε από την παράβαση ή οφειλόταν άλλως σε αυτήν· δ) το κατά πόσον η παράβαση διεπράχθη εκ προθέσεως ή εξ αμελείας. 3. Πριν από τη λήψη των αποφάσεων που αναφέρονται στα στοιχεία α), β) και γ) της παραγράφου 1, το συμβούλιο εποπτών της ΕΑΚΑΑ ενημερώνει σχετικά την ΕΑΤ και την ΕΑΑΕΣ. 4. Οι αξιολογήσεις πιστοληπτικής ικανότητας μπορούν να συνεχίσουν να χρησιμοποιούνται για κανονιστικούς σκοπούς μετά την έκδοση των αποφάσεων που αναφέρονται στα στοιχεία α) και γ) της παραγράφου 1 επί χρονικό διάστημα που δεν υπερβαίνει: α) τις δέκα εργάσιμες ημέρες από την ημερομηνία δημοσιοποίησης της απόφασης από την ΕΑΚΑΑ δυνάμει της παραγράφου 5, εφόσον υπάρχουν αξιολογήσεις πιστοληπτικής ικανότητας του ίδιου χρηματοπιστωτικού μέσου ή οντότητας τις οποίες έχουν εκδώσει άλλοι οργανισμοί αξιολόγησης πιστοληπτικής ικανότητας εγγεγραμμένοι σύμφωνα με τον παρόντα κανονισμό, ή β) τους τρεις μήνες από την ημερομηνία δημοσιοποίησης της απόφασης από την ΕΑΚΑΑ δυνάμει της παραγράφου 5, εφόσον δεν υπάρχουν αξιολογήσεις πιστοληπτικής ικανότητας του ίδιου χρηματοπιστωτικού μέσου ή οντότητας τις οποίες έχουν εκδώσει άλλοι οργανισμοί αξιολόγησης πιστοληπτικής ικανότητας εγγεγραμμένοι σύμφωνα με τον παρόντα κανονισμό. Το συμβούλιο εποπτών της ΕΑΚΑΑ μπορεί να παρατείνει, μεταξύ άλλων κατόπιν αιτήματος της ΕΑΤ ή της ΕΑΑΕΣ, το χρονικό διάστημα του στοιχείου β) του πρώτου εδαφίου κατά τρεις μήνες σε εξαιρετικές περιπτώσεις όπου υφίσταται πιθανότητα διαταραχής της αγοράς ή χρηματοοικονομικής αστάθειας. 5. Το συμβούλιο εποπτών της ΕΑΚΑΑ κοινοποιεί, χωρίς αδικαιολόγητη καθυστέρηση, οιαδήποτε απόφαση εκδίδεται σύμφωνα με την παράγραφο 1 στον σχετικό οργανισμό αξιολόγησης πιστοληπτικής ικανότητας και ανακοινώνει επίσης κάθε τέτοια απόφαση στις αρμόδιες αρχές και τις τομεακές αρμόδιες αρχές, στην Επιτροπή, στην ΕΑΤ και στην ΕΑΑΕΣ. Κοινοποιεί δημοσίως κάθε τέτοια απόφαση στον δικτυακό της τόπο, εντός δέκα εργάσιμων ημερών από την ημερομηνία έκδοσης της απόφασης. Κατά τη δημόσια κοινοποίηση της απόφασής του, όπως αναφέρεται στο πρώτο εδάφιο, το συμβούλιο εποπτών της ΕΑΚΑΑ κοινοποιεί επίσης δημοσίως το δικαίωμα του σχετικού οργανισμού αξιολόγησης πιστοληπτικής ικανότητας να ασκήσει προσφυγή κατά της απόφασης αυτής, καθώς και το γεγονός, κατά περίπτωση, ότι η προσφυγή αυτή έχει ασκηθεί, προσδιορίζοντας ότι η εν λόγω προσφυγή δεν έχει ανασταλτικό αποτέλεσμα, καθώς και ότι είναι δυνατόν το συμβούλιο εποπτών να αναστείλει την εφαρμογή της προσβαλλόμενης απόφασης σύμφωνα με το άρθρο 60 παράγραφος 3 του κανονισμού (ΕΕ) αριθ. 1095/2010. Άρθρο 25 Ακρόαση των ενδιαφερόμενων προσώπων 1. Πριν από τη λήψη οιασδήποτε απόφασης κατά το άρθρο 24 παράγραφος 1, το συμβούλιο εποπτών της ΕΑΚΑΑ παρέχει στα πρόσωπα τα οποία αφορά η διαδικασία τη δυνατότητα ακρόασης σχετικά με τα πορίσματα της ΕΑΚΑΑ. Το συμβούλιο εποπτών της ΕΑΚΑΑ θεμελιώνει τις αποφάσεις του μόνο στα πορίσματα για τα οποία δόθηκε η δυνατότητα στα πρόσωπα τα οποία αφορά η διαδικασία να διατυπώσουν τις παρατηρήσεις τους. Το πρώτο εδάφιο δεν ισχύει εάν απαιτούνται επείγουσες ενέργειες προκειμένου να προληφθεί σημαντική και επικείμενη ζημία στο χρηματοοικονομικό σύστημα. Σε αυτήν την περίπτωση, το συμβούλιο εποπτών της ΕΑΚΑΑ μπορεί να εκδίδει προσωρινή απόφαση και παρέχει στα ενδιαφερόμενα πρόσωπα τη δυνατότητα ακρόασης, το συντομότερο δυνατόν μετά τη λήψη της απόφασής του. 2. Κατά τη διεξαγωγή της διαδικασίας διασφαλίζονται πλήρως τα δικαιώματα υπεράσπισης των προσώπων τα οποία αφορά η διαδικασία. Αυτά έχουν το δικαίωμα να αποκτούν γνώση του φακέλου της ΕΑΚΑΑ, με την επιφύλαξη του έννομου συμφέροντος άλλων προσώπων σχετικά με την προστασία του επιχειρηματικού απορρήτου τους. Το δικαίωμα πρόσβασης στον φάκελο δεν καλύπτει τις εμπιστευτικές πληροφορίες. Άρθρο 25α Τομεακές αρμόδιες αρχές υπεύθυνες για την εποπτεία και την εφαρμογή του άρθρου 4 παράγραφος 1 (χρήση αξιολογήσεων πιστοληπτικής ικανότητας) Οι τομεακές αρμόδιες αρχές είναι υπεύθυνες για την εποπτεία και την επιβολή της εφαρμογής του άρθρου 4 παράγραφος 1 σύμφωνα με τη σχετική τομεακή νομοθεσία. ΚΕΦΑΛΑΙΟ ΙΙΙ ΣΥΝΕΡΓΑΣΙΑ ΜΕΤΑΞΥ ΤΗΣ ΕΑΚΑΑ, ΤΩΝ ΑΡΜΟΔΙΩΝ ΑΡΧΩΝ ΚΑΙ ΤΩΝ ΤΟΜΕΑΚΩΝ ΑΡΜΟΔΙΩΝ ΑΡΧΩΝ Άρθρο 26 Υποχρέωση συνεργασίας Η ΕΑΚΑΑ, η ΕΑΤ, η ΕΑΑΕΣ, οι αρμόδιες αρχές και οι τομεακές αρμόδιες αρχές συνεργάζονται, εφόσον απαιτείται, για τους σκοπούς του παρόντος κανονισμού και για τους σκοπούς της σχετικής τομεακής νομοθεσίας. Άρθρο 27 Ανταλλαγή πληροφοριών 1. Η ΕΑΚΑΑ, οι αρμόδιες αρχές και οι τομεακές αρμόδιες αρχές ανταλλάσσουν μεταξύ τους, χωρίς αδικαιολόγητη καθυστέρηση, τις πληροφορίες που απαιτούνται για την εκτέλεση των καθηκόντων τους δυνάμει του παρόντος κανονισμού και δυνάμει της σχετικής τομεακής νομοθεσίας. 2. Η ΕΑΚΑΑ μπορεί να διαβιβάζει στις κεντρικές τράπεζες, στο Ευρωπαϊκό Σύστημα Κεντρικών Τραπεζών και στην Ευρωπαϊκή Κεντρική Τράπεζα, με την ιδιότητά τους ως νομισματικών αρχών, στο Ευρωπαϊκό Συμβούλιο Συστημικού Κινδύνου, καθώς και, κατά περίπτωση, σε άλλες δημόσιες αρχές υπεύθυνες για την επίβλεψη των συστημάτων πληρωμών και των συστημάτων διακανονισμού αξιογράφων, εμπιστευτικές πληροφορίες για τον σκοπό της εκτέλεσης των καθηκόντων τους. Ομοίως, παρόμοιες αρχές ή φορείς δεν εμποδίζονται να διαβιβάζουν στην ΕΑΚΑΑ τις πληροφορίες που ενδέχεται να χρειασθεί η ΕΑΚΑΑ για την εκτέλεση των καθηκόντων της σύμφωνα με τον παρόντα κανονισμό.». 12) Τα άρθρα 28 και 29 διαγράφονται. 13) Τα άρθρα 30, 31 και 32 αντικαθίστανται από το ακόλουθο κείμενο: «Άρθρο 30 Ανάθεση καθηκόντων από την ΕΑΚΑΑ στις αρμόδιες αρχές 1. Εφόσον κρίνεται αναγκαίο για την ορθή εκτέλεση εποπτικού καθήκοντος, η ΕΑΚΑΑ δύναται να αναθέσει συγκεκριμένα εποπτικά καθήκοντα στην αρμόδια αρχή κράτους μέλους, σύμφωνα με τις κατευθυντήριες γραμμές που εξέδωσε η ΕΑΚΑΑ δυνάμει του άρθρου 21 παράγραφος 2. Τέτοια συγκεκριμένα εποπτικά καθήκοντα μπορούν ιδίως να περιλαμβάνουν την εξουσία αίτησης για παροχή πληροφοριών σύμφωνα με το άρθρο 23β, καθώς και τη διεξαγωγή ερευνών και επιτόπιων επιθεωρήσεων σύμφωνα με το άρθρο 23δ παράγραφος 6. 2. Πριν από τη ανάθεση καθήκοντος, η ΕΑΚΑΑ διαβουλεύεται με τη σχετική αρμόδια αρχή. Η εν λόγω διαβούλευση αφορά: α) το πεδίο εφαρμογής του ανατιθέμενου καθήκοντος· β) το χρονοδιάγραμμα εκτέλεσης του ανατιθέμενου καθήκοντος και γ) τη διαβίβαση των απαραίτητων πληροφοριών από και προς την ΕΑΚΑΑ. 3. Σύμφωνα με τον κανονισμό περί τελών που πρέπει να εγκρίνει η Επιτροπή δυνάμει του άρθρου 19 παράγραφος 2, η ΕΑΚΑΑ καλύπτει κάθε δαπάνη στην οποία υποβάλλεται η αρμόδια αρχή κατά την εκτέλεση των καθηκόντων που της ανατίθενται. 4. Η ΕΑΚΑΑ επανεξετάζει την ανάθεση στην οποία αναφέρεται η παράγραφος 1 σε κατάλληλα χρονικά διαστήματα. Η ανάθεση καθήκοντος μπορεί να ανακληθεί ανά πάσα στιγμή. Η ανάθεση καθηκόντων δεν αίρει την ευθύνη της ΕΑΚΑΑ και δεν περιορίζει την ικανότητα της ΕΑΚΑΑ να διεξάγει και να επιβλέπει την ανατεθείσα δραστηριότητα. Οι δυνάμει του παρόντος κανονισμού ευθύνες εποπτείας, συμπεριλαμβανομένων των αποφάσεων εγγραφής, των τελικών εκτιμήσεων και των επακόλουθων αποφάσεων σχετικά με παραβάσεις, δεν αποτελούν αντικείμενο ανάθεσης. Άρθρο 31 Κοινοποιήσεις και αιτήσεις αναστολής από αρμόδιες αρχές 1. Εάν μια αρμόδια αρχή κράτους μέλους διαπιστώσει ότι διαπράττονται ή έχουν διαπραχθεί στην επικράτεια του οικείου της ή άλλου κράτους μέλους πράξεις αντίθετες προς τον παρόντα κανονισμό, γνωστοποιεί το γεγονός αυτό με τον λεπτομερέστερο δυνατό τρόπο στην ΕΑΚΑΑ. Οσάκις η αρμόδια αρχή θεωρεί ότι είναι σκόπιμο για σκοπούς έρευνας, η αρμόδια αρχή μπορεί επίσης να προτείνει στην ΕΑΚΑΑ να εκτιμήσει εάν χρειάζεται να χρησιμοποιήσει τις εξουσίες των άρθρων 23β και 23γ σχετικά με τον οργανισμό αξιολόγησης πιστοληπτικής ικανότητας που ενέχεται στις πράξεις αυτές. Η ΕΑΚΑΑ προβαίνει στις δέουσες ενέργειες. Ενημερώνει την αρμόδια αρχή που την πληροφόρησε για τα αποτελέσματα και, στο μέτρο του δυνατού, για οιεσδήποτε σημαντικές ενδιάμεσες εξελίξεις. 2. Με την επιφύλαξη του καθήκοντος για κοινοποίηση που ορίζεται στην παράγραφο 1, εάν η κοινοποιούσα αρμόδια αρχή κράτους μέλους θεωρεί ότι εγγεγραμμένος οργανισμός αξιολόγησης πιστοληπτικής ικανότητας, του οποίου οι αξιολογήσεις πιστοληπτικής ικανότητας χρησιμοποιούνται εντός της επικράτειας αυτού του κράτους μέλους, παραβαίνει τις υποχρεώσεις που απορρέουν από τον παρόντα κανονισμό και οι παραβάσεις αυτές είναι αρκούντως σοβαρές και διαρκείς, ώστε να έχουν σημαντικό αντίκτυπο στην προστασία των επενδυτών ή στη σταθερότητα του χρηματοοικονομικού συστήματος στο εν λόγω κράτος μέλος, η γνωστοποιούσα αρμόδια αρχή δύναται να ζητήσει να αναστείλει η ΕΑΚΑΑ, για κανονιστικούς σκοπούς, τη χρήση αξιολογήσεων πιστοληπτικής ικανότητας του οικείου οργανισμού αξιολόγησης πιστοληπτικής ικανότητας από τα χρηματοοικονομικά ιδρύματα και λοιπές οντότητες που αναφέρονται στο άρθρο 4 παράγραφος 1. Η γνωστοποιούσα αρμόδια αρχή αιτιολογεί πλήρως το αίτημά της στην ΕΑΚΑΑ. Όταν η ΕΑΚΑΑ κρίνει ότι το αίτημα δεν είναι δικαιολογημένο, ενημερώνει τη γνωστοποιούσα αρμόδια αρχή εγγράφως, παραθέτοντας τους λόγους. Όταν η ΕΑΚΑΑ κρίνει ότι το αίτημα είναι δικαιολογημένο, λαμβάνει τα κατάλληλα μέτρα προς επίλυση του θέματος. Άρθρο 32 Επαγγελματικό απόρρητο 1. Η υποχρέωση επαγγελματικού απορρήτου ισχύει για την ΕΑΚΑΑ, τις αρμόδιες αρχές και όλα τα πρόσωπα που εργάζονται ή εργάσθηκαν για την ΕΑΚΑΑ, για τις αρμόδιες αρχές ή για οιοδήποτε άλλο πρόσωπο στο οποίο η ΕΑΚΑΑ έχει αναθέσει καθήκοντα, συμπεριλαμβανομένων των ελεγκτών και των εμπειρογνωμόνων που προσλαμβάνονται από την ΕΑΚΑΑ. Οι πληροφορίες που καλύπτονται από το επαγγελματικό απόρρητο δεν κοινολογούνται σε άλλο πρόσωπο ή αρχή, εκτός εάν η εν λόγω κοινολόγηση απαιτείται στο πλαίσιο νομικών διαδικασιών. 2. Όλες οι πληροφορίες που αποκτώνται ή ανταλλάσσονται, σύμφωνα με τον παρόντα κανονισμό, μεταξύ της ΕΑΚΑΑ, των αρμόδιων αρχών, των τομεακών αρμόδιων αρχών ή άλλων αρχών και φορέων που αναφέρονται στο άρθρο 27 παράγραφος 2 θεωρούνται εμπιστευτικές, εκτός εάν η ΕΑΚΑΑ ή η αρμόδια αρχή ή άλλη αρχή ή φορέας δηλώνει, κατά τη στιγμή της επικοινωνίας, ότι οι πληροφορίες αυτές δύνανται να κοινολογηθούν ή εάν η εν λόγω κοινολόγηση απαιτείται για λόγους νομικών διαδικασιών.». 14) Το άρθρο 33 απαλείφεται. 15) Τα άρθρα 34 και 35 αντικαθίστανται από το ακόλουθο κείμενο: «Άρθρο 34 Συμφωνία για την ανταλλαγή πληροφοριών Η ΕΑΚΑΑ δύναται να συνάπτει συμφωνίες συνεργασίας για την ανταλλαγή πληροφοριών με τις εποπτικές αρχές τρίτων χωρών μόνο εάν οι πληροφορίες που κοινοποιούνται υπόκεινται σε εγγυήσεις επαγγελματικού απορρήτου ισοδύναμες τουλάχιστον με τις οριζόμενες στο άρθρο 32. Η εν λόγω ανταλλαγή πληροφοριών πρέπει να αποσκοπεί στην εκτέλεση των καθηκόντων της ΕΑΚΑΑ ή των εν λόγω εποπτικών αρχών. Όσον αφορά τη διαβίβαση δεδομένων προσωπικού χαρακτήρα σε τρίτη χώρα, η ΕΑΚΑΑ εφαρμόζει τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (16). Άρθρο 35 Κοινοποίηση πληροφοριών από τρίτες χώρες Η ΕΑΚΑΑ δύναται να κοινολογεί τις πληροφορίες που λαμβάνει από εποπτικές αρχές τρίτων χωρών μόνο εάν η ΕΑΚΑΑ ή οι εν λόγω εποπτικές αρχές έχουν εξασφαλίσει τη ρητή συμφωνία της εποπτικής αρχής που έχει διαβιβάσει τις πληροφορίες και οι πληροφορίες κοινολογούνται, κατά περίπτωση, αποκλειστικά και μόνο για τους σκοπούς για τους οποίους η εν λόγω εποπτική αρχή έδωσε τη σύμφωνη γνώμη της ή εφόσον η κοινολόγηση αυτή απαιτείται στο πλαίσιο νομικών διαδικασιών. 16) Η επικεφαλίδα του κεφαλαίου Ι του τίτλου IV «Κυρώσεις, διαδικασία επιτροπής και αναφορές» αντικαθίσταται από την επικεφαλίδα «Κυρώσεις, πρόστιμα, περιοδικές χρηματικές ποινές, διαδικασία επιτροπής, εξουσιοδότηση και υποβολή αναφορών». 17) Στο άρθρο 36, η πρώτη και η δεύτερη παράγραφος αντικαθίστανται από το ακόλουθο κείμενο: «Τα κράτη μέλη καθορίζουν τους κανόνες περί κυρώσεων σε περίπτωση παράβασης του άρθρου 4 παράγραφος 1 και λαμβάνουν όλα τα αναγκαία μέτρα για να εξασφαλιστεί η εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη διασφαλίζουν ότι η αρμόδια τομεακή αρχή δημοσιεύει κάθε κύρωση που έχει επιβληθεί λόγω παραβάσεων του άρθρου 4 παράγραφος 1, εκτός εάν η κοινοποίηση αυτή θα έθετε σε σοβαρό κίνδυνο τις χρηματοοικονομικές αγορές ή θα προκαλούσε δυσανάλογη ζημία στα εμπλεκόμενα μέρη.». 18) Παρεμβάλλονται τα ακόλουθα άρθρα: «Άρθρο 36α Πρόστιμα 1. Εάν, σύμφωνα με το άρθρο 23ε παράγραφος 5, το συμβούλιο εποπτών της ΕΑΚΑΑ διαπιστώσει ότι οργανισμός αξιολόγησης πιστοληπτικής ικανότητας έχει διαπράξει, εκ προθέσεως ή εξ αμελείας, μία από τις παραβάσεις που απαριθμούνται στο παράρτημα ΙΙΙ, εκδίδει απόφαση περί επιβολής προστίμου σύμφωνα με την παράγραφο 2. Θεωρείται ότι έχει διαπραχθεί εκ προθέσεως παράβαση από οργανισμό αξιολόγησης πιστοληπτικής ικανότητας, εάν η ΕΑΚΑΑ διαπιστώσει αντικειμενικούς παράγοντες που αποδεικνύουν ότι ο οργανισμός αξιολόγησης πιστοληπτικής ικανότητας ή η ανώτερη διοίκησή του ενήργησαν εσκεμμένως προς διάπραξη της παράβασης. 2. Τα βασικά ποσά των προστίμων που αναφέρονται στην παράγραφο 1 περιλαμβάνονται μεταξύ των εξής ορίων: α) για τις παραβάσεις που αναφέρονται στα στοιχεία 1 έως 5, 11 έως 15, 19, 20, 23, 28, 30, 32, 33, 35, 41, 43, 50 και 51 της ενότητας I του παραρτήματος III, τα ποσά των προστίμων ορίζονται στις 500 000 ευρώ κατ’ ελάχιστον και δεν υπερβαίνουν τις 750 000 ευρώ· β) για τις παραβάσεις που αναφέρονται στα στοιχεία 6 έως 8, 16 έως 18, 21, 22, 24, 25, 27, 29, 31, 34, 37 έως 40, 42, 45 έως 47, 48, 49, 52 και 54 της ενότητας I του παραρτήματος III, τα ποσά των προστίμων ορίζονται στις 300 000 ευρώ κατ’ ελάχιστον και δεν υπερβαίνουν τις 450 000 ευρώ· γ) για τις παραβάσεις που αναφέρονται στα στοιχεία 9, 10, 26, 36, 44 και 53 της ενότητας I του παραρτήματος III, τα ποσά των προστίμων ορίζονται στις 100 000 ευρώ κατ’ ελάχιστον και δεν υπερβαίνουν τις 200 000 ευρώ· δ) για τις παραβάσεις που αναφέρονται στα στοιχεία 1, 6, 7 και 8 της ενότητας II του παραρτήματος ΙΙΙ, τα ποσά των προστίμων ορίζονται στις 50 000 ευρώ κατ’ ελάχιστον και δεν υπερβαίνουν τις 150 000 ευρώ· ε) για τις παραβάσεις που αναφέρονται στα στοιχεία 2, 4 και 5 της ενότητας II του παραρτήματος ΙΙΙ, τα ποσά των προστίμων ορίζονται στις 25 000 ευρώ κατ’ ελάχιστον και δεν υπερβαίνουν τις 75 000 ευρώ· στ) για τις παραβάσεις που αναφέρονται στο στοιχείο 3 της ενότητας II του παραρτήματος ΙΙΙ, τα ποσά των προστίμων ορίζονται στις 10 000 ευρώ κατ’ ελάχιστον και δεν υπερβαίνουν τις 50 000 ευρώ· ζ) για τις παραβάσεις που αναφέρονται στα στοιχεία 1 έως 3 και 11 της ενότητας III του παραρτήματος III, τα ποσά των προστίμων ορίζονται στις 150 000 ευρώ κατ’ ελάχιστον και δεν υπερβαίνουν τις 300 000 ευρώ· η) για τις παραβάσεις που αναφέρονται στα στοιχεία 4, 6, 8 και 10 της ενότητας III του παραρτήματος ΙΙΙ, τα ποσά των προστίμων ορίζονται στις 90 000 ευρώ κατ’ ελάχιστον και δεν υπερβαίνουν τις 200 000 ευρώ· θ) για τις παραβάσεις που αναφέρονται στα στοιχεία 5, 7 και 9 της ενότητας III του παραρτήματος ΙΙΙ, τα ποσά των προστίμων ορίζονται στις 40 000 ευρώ κατ’ ελάχιστον και δεν υπερβαίνουν τις 100 000 ευρώ. Για να αποφασισθεί εάν το βασικό ποσό των προστίμων θα πρέπει να οριστεί στο κατώτερο όριο, στην ενδιάμεση τιμή ή στο ανώτερο όριο που ορίζεται στο πρώτο εδάφιο, η ΕΑΚΑΑ λαμβάνει υπόψη τον ετήσιο κύκλο εργασιών του συγκεκριμένου οργανισμού αξιολόγησης πιστοληπτικής ικανότητας κατά την προηγούμενη εταιρική χρήση. Το βασικό ποσό ορίζεται στο κατώτερο όριο για οργανισμούς αξιολόγησης πιστοληπτικής ικανότητας των οποίων ο κύκλος εργασιών είναι κάτω των 10 εκατ. ευρώ, στην ενδιάμεση τιμή για οργανισμούς αξιολόγησης πιστοληπτικής ικανότητας των οποίων ο κύκλος εργασιών είναι μεταξύ 10 εκατ. και 50 εκατ. ευρώ και στο ανώτερο όριο για οργανισμούς πιστοληπτικής ικανότητας των οποίων ο κύκλος εργασιών είναι άνω των 50 εκατ. ευρώ. 3. Τα βασικά ποσά που ορίζονται εντός των ορίων της παραγράφου 2 προσαρμόζονται λαμβανομένων υπόψη, εάν χρειάζεται, επιβαρυντικών ή ελαφρυντικών παραγόντων σύμφωνα με τους σχετικούς συντελεστές που ορίζονται στο παράρτημα IV. Οι σχετικοί επιβαρυντικοί συντελεστές εφαρμόζονται έκαστος με τη σειρά του στο βασικό ποσό. Εάν εφαρμόζονται περισσότεροι του ενός επιβαρυντικοί συντελεστές, η διαφορά ανάμεσα στο βασικό ποσό και το ποσό που προκύπτει από την εφαρμογή εκάστου επί μέρους επιβαρυντικού συντελεστή προστίθεται στο βασικό ποσό. Οι σχετικοί ελαφρυντικοί συντελεστές εφαρμόζονται έκαστος με τη σειρά του στο βασικό ποσό. Εάν εφαρμόζονται περισσότεροι του ενός ελαφρυντικοί συντελεστές, η διαφορά ανάμεσα στο βασικό ποσό και το ποσό που απορρέει από την εφαρμογή εκάστου επί μέρους ελαφρυντικού συντελεστή αφαιρείται από το βασικό ποσό. 4. Παρά τις παραγράφους 2 και 3, το ύψος του προστίμου δεν υπερβαίνει το 20 % του ετήσιου κύκλου εργασιών του οργανισμού αξιολόγησης πιστοληπτικής ικανότητας κατά την προηγούμενη εμπορική χρήση και, εάν ο οργανισμός αξιολόγησης πιστοληπτικής ικανότητας έχει αποκομίσει, άμεσα ή έμμεσα, οικονομικό όφελος από την παράβαση, το ύψος του προστίμου πρέπει να είναι τουλάχιστον ίσο προς το οικονομικό αυτό όφελος. Εάν πράξη ή παράλειψη ενός οργανισμού αξιολόγησης πιστοληπτικής ικανότητας συνιστά περισσότερες της μιας παραβάσεις που απαριθμούνται στο παράρτημα ΙΙΙ, επιβάλλεται μόνο το ανώτερο πρόστιμο το οποίο υπολογίζεται βάσει των παραγράφων 2 και 3 και αφορά μια εκ των εν λόγω παραβάσεων. Άρθρο 36β Περιοδικές χρηματικές ποινές 1. Με απόφασή του το συμβούλιο εποπτών της ΕΑΚΑΑ επιβάλλει περιοδική χρηματική ποινή προκειμένου να υποχρεώσει: α) οργανισμό αξιολόγησης πιστοληπτικής ικανότητας να θέσει τέρμα σε παράβαση, σύμφωνα με απόφαση που έχει ληφθεί δυνάμει του άρθρου 24 παράγραφος 1 στοιχείο δ)· β) πρόσωπο που αναφέρεται στο άρθρο 23β παράγραφος 1 να παράσχει πλήρεις πληροφορίες οι οποίες έχουν απαιτηθεί με απόφαση σύμφωνα με το άρθρο 23β· γ) πρόσωπο που αναφέρεται στο άρθρο 23β παράγραφος 1 να υποβληθεί σε έρευνα και ειδικότερα να παράσχει πλήρη αρχεία, δεδομένα, διαδικασίες ή οιοδήποτε άλλο απαιτούμενο υλικό, καθώς και να συμπληρώσει και να διορθώσει άλλες πληροφορίες που παρέχονται κατά τη διάρκεια έρευνας που έχει κινηθεί με απόφαση σύμφωνα με το άρθρο 23γ· δ) πρόσωπο που αναφέρεται στο άρθρο 23β παράγραφος 1 να υποβληθεί σε επιτόπια επιθεώρηση που έχει διαταχθεί με απόφαση σύμφωνα με το άρθρο 23δ. 2. Η περιοδική χρηματική ποινή πρέπει να είναι αποτελεσματική και αναλογική. Η περιοδική χρηματική ποινή επιβάλλεται σε καθημερινή βάση έως ότου ο οργανισμός αξιολόγησης πιστοληπτικής ικανότητας ή το εμπλεκόμενο πρόσωπο συμμορφωθεί με τη σχετική απόφαση που αναφέρεται στην παράγραφο 1. 3. Παρά την παράγραφο 2, το ποσό περιοδικής χρηματικής ποινής ανέρχεται στο 3 % του μέσου ημερήσιου κύκλου εργασιών κατά την προηγούμενη εταιρική χρήση ή, στην περίπτωση φυσικών προσώπων, στο 2 % του μέσου ημερήσιου εισοδήματος κατά το προηγούμενο ημερολογιακό έτος. Υπολογίζεται από την ημερομηνία που αναφέρεται στην απόφαση με την οποία επιβάλλεται η περιοδική χρηματική ποινή. 4. Μπορεί να επιβάλλεται περιοδική χρηματική ποινή για περίοδο που δεν υπερβαίνει τους έξι μήνες μετά την κοινοποίηση της απόφασης της ΕΑΚΑΑ. Άρθρο 36γ Ακρόαση των προσώπων τα οποία αφορά η διαδικασία 1. Πριν από τη λήψη οιασδήποτε απόφασης για επιβολή προστίμου και/ή περιοδικής χρηματικής ποινής κατά το άρθρο 36α ή τα στοιχεία α) έως δ) του άρθρου 36β παράγραφος 1, το συμβούλιο εποπτών της ΕΑΚΑΑ παρέχει στα πρόσωπα τα οποία αφορά η διαδικασία τη δυνατότητα ακρόασης σχετικά με τα πορίσματα της ΕΑΚΑΑ. Το συμβούλιο εποπτών της ΕΑΚΑΑ θεμελιώνει τις αποφάσεις του μόνο στα πορίσματα για τα οποία δόθηκε η δυνατότητα στα πρόσωπα τα οποία αφορά η διαδικασία να διατυπώσουν τις παρατηρήσεις τους. 2. Κατά τη διεξαγωγή της διαδικασίας, διασφαλίζονται πλήρως τα δικαιώματα υπεράσπισης των προσώπων τα οποία αφορά η διαδικασία. Αυτά έχουν το δικαίωμα να αποκτούν γνώση του φακέλου της ΕΑΚΑΑ, με την επιφύλαξη του έννομου συμφέροντος άλλων προσώπων για την προστασία του επιχειρηματικού απορρήτου τους. Το δικαίωμα πρόσβασης στον φάκελο δεν καλύπτει τις εμπιστευτικές πληροφορίες ή τα εσωτερικής χρήσης προπαρασκευαστικά έγγραφα της ΕΑΚΑΑ. Άρθρο 36δ Κοινολόγηση, φύση, επιβολή της εφαρμογής και κατανομή των προστίμων και των περιοδικών χρηματικών ποινών 1. Η ΕΑΚΑΑ δημοσιοποιεί κάθε πρόστιμο και περιοδική χρηματική ποινή που έχει επιβληθεί σύμφωνα με τα άρθρα 36α και 36β, εκτός εάν η δημοσιοποίηση αυτή θα έθετε σε σοβαρό κίνδυνο τις χρηματοοικονομικές αγορές ή θα προκαλούσε δυσανάλογη ζημία στα εμπλεκόμενα μέρη. 2. Τα πρόστιμα και οι περιοδικές χρηματικές ποινές που επιβάλλονται σύμφωνα με τα άρθρα 36α και 36β είναι διοικητικής φύσης. 3. Τα πρόστιμα και οι περιοδικές χρηματικές ποινές που επιβάλλονται σύμφωνα με τα άρθρα 36α και 36β είναι εκτελεστά. Η αναγκαστική εκτέλεση διέπεται από τις διατάξεις της πολιτικής δικονομίας που ισχύει στο κράτος στην επικράτεια του οποίου διενεργείται. Ο εκτελεστήριος τύπος περιάπτεται, χωρίς καμία άλλη διατύπωση πέραν της επαλήθευσης της γνησιότητας της απόφασης, από την αρχή που ορίζει η κυβέρνηση εκάστου κράτους μέλους για τον σκοπό αυτόν και την οποία γνωστοποιεί στην ΕΑΚΑΑ και στο Δικαστήριο της Ευρωπαϊκής Ένωσης. Ο ενδιαφερόμενος, κατόπιν αιτήσεως του οποίου τηρήθηκαν οι διατυπώσεις αυτές, δύναται να επισπεύσει την αναγκαστική εκτέλεση κατά το εσωτερικό δίκαιο, απευθυνόμενος απευθείας στον αρμόδιο φορέα. Η αναγκαστική εκτέλεση αναστέλλεται μόνο με απόφαση του Δικαστηρίου της Ευρωπαϊκής Ένωσης. Τα δικαστήρια όμως του οικείου κράτους μέλους είναι αρμόδια για την εκδίκαση υποθέσεων σχετικά με αντιρρήσεις που αφορούν την κανονικότητα της διαδικασίας της αναγκαστικής εκτέλεσης. 4. Τα ποσά των προστίμων και των περιοδικών χρηματικών ποινών κατανέμονται στον γενικό προϋπολογισμό της Ευρωπαϊκής Ένωσης. Άρθρο 36ε Επανεξέταση από το Δικαστήριο της Ευρωπαϊκής Ένωσης Το Δικαστήριο της Ευρωπαϊκής Ένωσης διαθέτει απεριόριστη δικαιοδοσία για την επανεξέταση των αποφάσεων με τις οποίες η ΕΑΚΑΑ επιβάλλει πρόστιμο ή περιοδική χρηματική ποινή. Δύναται να ακυρώσει, να μειώσει ή να αυξήσει το πρόστιμο ή την περιοδική χρηματική ποινή που επιβάλλεται.». 19) Το άρθρο 37 αντικαθίσταται από το ακόλουθο κείμενο: «Άρθρο 37 Τροποποιήσεις των παραρτημάτων Προκειμένου να λαμβάνονται υπόψη οι εξελίξεις στις χρηματοοικονομικές αγορές, συμπεριλαμβανομένων των διεθνών εξελίξεων, ιδιαίτερα σε σχέση με νέα χρηματοοικονομικά μέσα, η Επιτροπή δύναται, με κατ’ εξουσιοδότηση πράξεις σύμφωνα με το άρθρο 38α και με την επιφύλαξη των προϋποθέσεων των άρθρων 38β και 38γ, να θεσπίζει μέτρα για την τροποποίηση των παραρτημάτων, εξαιρουμένου του παραρτήματος ΙΙΙ.». 20) Στο άρθρο 38, η παράγραφος 2 διαγράφεται. 21) Παρεμβάλλονται τα ακόλουθα άρθρα: «Άρθρο 38α Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει τις κατ’ εξουσιοδότηση πράξεις που αναφέρονται στο άρθρο 5 παράγραφος 6 τρίτο εδάφιο, στο άρθρο 19 παράγραφος 2, στο άρθρο 23ε παράγραφος 7 και στο άρθρο 37 για διάρκεια τεσσάρων ετών από 1 Ιουνίου 2011 Η Επιτροπή εκπονεί έκθεση σχετικά με την κατ’ ανάθεση εξουσία το αργότερο έξι μήνες πριν από τη λήξη της τετραετούς περιόδου. Η ισχύς της ανάθεσης εξουσιών παρατείνεται αυτομάτως για περιόδους ίδιας διάρκειας, εκτός εάν το Ευρωπαϊκό Κοινοβούλιο ή το Συμβούλιο ανακαλέσει την εξουσιοδότηση αυτή σύμφωνα με το άρθρο 38β. 2. Η Επιτροπή, μόλις εκδώσει μια κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο. 3. Η εξουσία έκδοσης κατ’ εξουσιοδότηση πράξεων που ανατίθεται στην Επιτροπή υπόκειται στις προϋποθέσεις που καθορίζονται από τα άρθρα 38β και 38γ. Άρθρο 38β Ανάκληση της εξουσιοδότησης 1. Η εξουσιοδότηση που αναφέρεται στο άρθρο 5 παράγραφος 6 τρίτο εδάφιο, το άρθρο 19 παράγραφος 2, το άρθρο 23ε παράγραφος 7 και το άρθρο 37 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. 2. Το θεσμικό όργανο που έχει κινήσει εσωτερική διαδικασία για να αποφασιστεί εάν θα ανακληθεί η ανάθεση εξουσίας φροντίζει να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας τις ανατεθείσες εξουσίες που ενδέχεται να αποτελέσουν αντικείμενο ανάκλησης. 3. Η απόφαση ανάκλησης περατώνει την ανάθεση εξουσιών που προσδιορίζονται στην εν λόγω απόφαση. Αρχίζει να ισχύει αμέσως ή σε μεταγενέστερη ημερομηνία την οποία προσδιορίζει. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης. Άρθρο 38γ Διατύπωση αντιρρήσεων έναντι των κατ’ εξουσιοδότηση πράξεων 1. Το Ευρωπαϊκό Κοινοβούλιο ή το Συμβούλιο δύναται να εκφράσει αντιρρήσεις σχετικά με κατ’ εξουσιοδότηση πράξη εντός προθεσμίας τριών μηνών από την ημερομηνία κοινοποίησης. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, η εν λόγω προθεσμία παρατείνεται κατά τρεις μήνες. 2. Εάν, κατά τη λήξη της προθεσμίας που αναφέρεται στην παράγραφο 1, ούτε το Ευρωπαϊκό Κοινοβούλιο ούτε το Συμβούλιο έχει διατυπώσει αντιρρήσεις κατά της κατ’ εξουσιοδότηση πράξης, αυτή δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ την ημερομηνία που προβλέπεται σε αυτήν. Η κατ’ εξουσιοδότηση πράξη μπορεί να δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ πριν από τη λήξη της εν λόγω προθεσμίας, εάν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν προτίθενται να διατυπώσουν αντιρρήσεις. 3. Εάν είτε το Ευρωπαϊκό Κοινοβούλιο είτε το Συμβούλιο διατυπώσει αντιρρήσεις κατά της κατ’ εξουσιοδότηση πράξης εντός της προθεσμίας που αναφέρεται στην παράγραφο 1, αυτή δεν τίθεται σε ισχύ. Σύμφωνα με το άρθρο 296 της συνθήκης για τη λειτουργία της Ευρωπαϊκής Ένωσης, το θεσμικό όργανο που διατυπώνει αντιρρήσεις εκθέτει τους λόγους για τους οποίους αντιτίθεται στην κατ’ εξουσιοδότηση πράξη.». 22) Το άρθρο 39 τροποποιείται ως εξής: α) Η παράγραφος 2 διαγράφεται· β) η παράγραφος 3 αντικαθίσταται από το ακόλουθο κείμενο: «3. Έως την 1η Ιουλίου 2011, η Επιτροπή, με βάση τις εξελίξεις στο κανονιστικό και εποπτικό πλαίσιο για τους οργανισμούς αξιολόγησης πιστοληπτικής ικανότητας σε τρίτες χώρες, υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τις επιπτώσεις των εν λόγω εξελίξεων και των μεταβατικών διατάξεων που προβλέπονται στο άρθρο 40 σχετικά με τη σταθερότητα των χρηματοοικονομικών αγορών στην Ένωση.». 23) Παρεμβάλλεται το ακόλουθο άρθρο: «Άρθρο 39α Έκθεση από την ΕΑΚΑΑ Έως την 31η Δεκεμβρίου 2011, η ΕΑΚΑΑ προβαίνει σε εκτίμηση των αναγκών για προσωπικό και πόρους, τις οποίες συνεπάγεται η ανάληψη των εξουσιών και καθηκόντων της σύμφωνα με τον παρόντα κανονισμό, και υποβάλλει έκθεση στο Ευρωπαϊκό Κοινοβούλιο, το Συμβούλιο και την Επιτροπή.». 24) Στο άρθρο 40, η τρίτη παράγραφος αντικαθίσταται από το ακόλουθο κείμενο: «Οι υπάρχοντες οργανισμοί αξιολόγησης πιστοληπτικής ικανότητας μπορούν να συνεχίσουν να εκδίδουν αξιολογήσεις πιστοληπτικής ικανότητας, οι οποίες μπορούν να χρησιμοποιούνται για εποπτικούς σκοπούς από τα χρηματοοικονομικά ιδρύματα και τις άλλες οντότητες που αναφέρονται στο άρθρο 4 παράγραφος 1, εκτός εάν απορριφθεί η αίτηση εγγραφής τους. Σε περίπτωση άρνησης εγγραφής, εφαρμόζεται το άρθρο 24 παράγραφοι 4 και 5.». 25) Παρεμβάλλεται το ακόλουθο άρθρο: «Άρθρο 40α Μεταβατικά μέτρα που αφορούν τη ΕΑΚΑΑ 1. Όλες οι αρμοδιότητες και τα καθήκοντα που σχετίζονται με τη δραστηριότητα εποπτείας και επιβολής στον τομέα των οργανισμών αξιολόγησης πιστοληπτικής ικανότητας, οι οποίοι ανατέθηκαν στις αρμόδιες αρχές, που είτε ενεργούσαν ως αρμόδιες αρχές του κράτους μέλους καταγωγής είτε όχι, και σε εποπτικά σώματα (σώματα) στις περιπτώσεις που αυτά έχουν συσταθεί, παύουν την 1η Ιουλίου 2011. Ωστόσο, αίτηση εγγραφής που είχε παραληφθεί από τις αρμόδιες αρχές του κράτους μέλους καταγωγής ή από το αρμόδιο σώμα έως τις 7 Σεπτεμβρίου 2010 δεν μεταβιβάζεται στην ΕΑΚΑΑ και η απόφαση για εγγραφή ή άρνηση της εγγραφής λαμβάνεται από τις εν λόγω αρχές και το σχετικό σώμα. 2. Με την επιφύλαξη του δεύτερου εδαφίου της παραγράφου 1, όλα τα αρχεία και έγγραφα εργασίας που σχετίζονται με τη δραστηριότητα εποπτείας και επιβολής της εφαρμογής στον τομέα των οργανισμών αξιολόγησης πιστοληπτικής ικανότητας, συμπεριλαμβανομένων οιωνδήποτε συνεχιζόμενων εξετάσεων και δράσεων επιβολής, ή τα επικυρωμένα αντίγραφά τους, αναλαμβάνονται από την ΕΑΚΑΑ από την ημερομηνία που αναφέρεται στην παράγραφο 1. 3. Οι αρμόδιες αρχές και τα σώματα που αναφέρονται στην παράγραφο 1 διασφαλίζουν ότι οιαδήποτε υπάρχοντα αρχεία και έγγραφα εργασίας ή τα επικυρωμένα αντίγραφά τους διαβιβάζονται στην ΕΑΚΑΑ, το ταχύτερο δυνατόν, και το αργότερο έως την 1η Ιουλίου 2011. Οι εν λόγω αρμόδιες αρχές και σώματα παρέχουν επίσης όλη την αναγκαία συνδρομή και τις αναγκαίες συμβουλές στην ΕΑΚΑΑ, προκειμένου να διευκολυνθεί η αποτελεσματική και αποδοτική μεταβίβαση και ανάληψη της δραστηριότητας εποπτείας και επιβολής της εφαρμογής στον τομέα των οργανισμών αξιολόγησης πιστοληπτικής ικανότητας. 4. Η ΕΑΚΑΑ ενεργεί ως ο νόμιμος διάδοχος των αρμόδιων αρχών και σωμάτων που αναφέρονται στην παράγραφο 1 σε οποιεσδήποτε διοικητικές ή δικαστικές διαδικασίες απορρέουν από δραστηριότητα εποπτείας και επιβολής που διενεργείται από τις εν λόγω αρμόδιες αρχές και τα σώματα σχετικά με θέματα που εμπίπτουν στον παρόντα κανονισμό. 5. Οιαδήποτε εγγραφή οργανισμού αξιολόγησης πιστοληπτικής ικανότητας, σύμφωνα με το κεφάλαιο I του τίτλου III, από αρμόδια αρχή που αναφέρεται στην παράγραφο 1 του παρόντος άρθρου εξακολουθεί να ισχύει και μετά τη μεταβίβαση των αρμοδιοτήτων στην ΕΑΚΑΑ. 6. Έως την 1η Ιουλίου 2014 και στο πλαίσιο της διαρκούς εποπτείας από αυτή, η ΕΑΚΑΑ προβαίνει σε τουλάχιστον μία επαλήθευση όλων των οργανισμών αξιολόγησης πιστοληπτικής ικανότητας οι οποίοι υπόκεινται στις αρμοδιότητες εποπτείας τις οποίες έχει.». 26) Το παράρτημα Ι τροποποιείται σύμφωνα με το παράρτημα Ι του παρόντος κανονισμού. 27) Προστίθενται τα παραρτήματα που εκτίθενται στο παράρτημα ΙΙ του παρόντος κανονισμού. Άρθρο 2 Έναρξη ισχύος Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 11 Μαΐου 2011.

Classification Labels:
1079
588
1076
1
15

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1076": "Χρηματοπιστωτικοί οργανισμοί", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 138
1488
523
1804
5640
335
929
1452
1422
77

EuroVoc IDs (Expanded): 138
1488
523
1804
5640
335
929
1452
1422
77

Dataset Source: meu

Split: dev